
Kommentarer og påpeking av feil og mangler mottas gjerne til tore.bra​then@bi.no.

Sandvika januar 2004, 

Tore Bråthen
Kapittel 1

Forskjellige måter å organisere næringsvirksomhet

1. Hva menes med ”juridisk person”? Motstykket til en juridisk person er en fysisk person. Hva menes med ”fysisk person”?

2. Hvilke hovedformer av juridiske personer står til disposisjon for den som skal drive næringsvirksomhet i Norge? Hovedformene av juridiske personer (og noen andre) omtales nærmere i Selskapsrett kapittel 2.

3. Begrepet ”firma” ble ved lov nr. 91/2003 endret til ”foretaksnavn”. Gi eksempler på foretaksnavn. Se for øvrig nærmere om foretaksnavn bl.a. i Selskapsrett punkt 2.8.

4. Forklar setningen: ”Rent juridisk er angivelsen av eierformen i firmaet [= foretaksnavnet] ikke avgjørende for hva slags eierform som foreligger.”

5. Hva er et ansvarlig selskap med solidarisk deltakeransvar? Se nærmere om ansvarlig selskap bl.a. i Selskapsrett punkt 2.2.2 og kapittel 4.

Kapittel 2

Eierformene

2.1 Eneierforetak (”enkeltpersonforetak”)

6. Begrepet ”eneierforetak” ble ved lov nr. 91/2003 endret til ”enkeltpersonforetak”. Gi eksempel på enkeltpersonforetak uten ansatte.

7. Gi eksempel på enkeltpersonforetak med ansatte.

8. Hva betyr det at ”eieren hefter med hele sin formue i like stor grad og på sam​me måte for gjelden til dagligvarekjøpmannen, som for gjelden til utleie​ren av kontorlokalene hvor han eller hun driver virksomheten”?

9. I hvilken grad er et enkeltpersonforetak regnskapspliktig? Se regnskapsloven § 1-2 og kapittel 2.

10. Når kommer selskapsloven til anvendelse på enkeltpersonforetak? Hvilke regler i selskapsloven kommer i såfall til anvendelse?

11. Gjør rede for helseforetakslovens formål.

12. Hvem eier et helseforetak? Hvordan kan eieren gjøre sin innflytelse gjeldende i forhold til helseforetak? Gjør rede for hvordan helseforetakslovens formål har påvirket reglene om styring av helseforetak.

13. Hva er en kreditor? Gi eksempel på en som er kreditor i forhold til et helseforetak eller regionalt helseforetak.

14. Hva betyr setningen: ”For både  XE "helseforetak" helseforetak og regionalt helseforetak hefter eieren ubegrenset for foretakets forpliktelser”? Sammenlign det som står om hvordan kreditor må fremme sitt krav mot helseforetak eller regionalt helseforetak, med det som står i Selskapsrett avsnitt 4.5, spesielt omtalen av selskapsloven § 2-4 (2).

15. Betyr regelen i helseforetaksloven § 7 annet ledd at det ikke får noen konsekvenser for helseforetaket (det regionale helseforetak) dersom det ikke betaler sine forpliktelser ved forfall? Se lov 17. desember 1976 nr. 100 § 2.

2.2 
Selskaper

2.2.1 Innledning

16. Ranger de fem mest utbredte eierformene i Norge.

17. Gi et eksempel på en juridisk person som eier et AS eller ASA.

18. Hvor mange eiere må det minimum være i et ansvarlig selskap med solidarisk deltakeransvar?

19. Hva betyr det at et selskap er en sammenslutning av to eller flere fysiske eller juridiske per​soner som eier en ”aktuell eller potensiell virksomhet”?

20. Hva betyr setningen: ”I alle slags selskaper foregår virksomheten for deltakernes regning og ri​siko”?

21. Hva er selskapsavtale og vedtekter? Se Selskapsrett punkt 3.1.7 og 4.7.1.

22. Hva er det tradisjonelle kriterium for å inndele selskaper?

2.2.2



Selskap med ubegrenset deltakeransvar

23. Gi eksempel på et ansvarlig selskap.

24. Hva er forskjellen på ANS og DA? Sml. Selskapsrett punkt 4.5 og 4.7.1.

25. Gjør rede for hovedreglene om selskapskreditors rett til å kreve selskapet og deltakerne i ANS og DA.

26. Hva er et partrederi? Se lov 24. juni 1994 nr. 39 kapittel 5.

2.2.3 Selskap med begrenset deltakeransvar

27. Hva betyr det at AS og ASA er selskaper med begrenset deltakeransvar? Se asl. § 1-2/asal. § 1-2. Sml. Selskapsrett punkt 5.3.

28. Hva betyr det at ”Mange AS og ASA er bundet sammen i  XE "konsern" konsern … ”? Gi eksempel på konsern.

29. Gi eksempler på forskjellige slags selskaper med begrenset deltakeransvar. Se lov 24. mai 1961 nr. 2 § 3, lov 10. juni 1988 nr. 39 § 3-1, lov 10. juni 1988 nr. 40 § 3-2, lov 30. august 1991 nr. 71 § 4a.

2.2.4 Selskap med blandet deltakeransvar

30. Hva er et kommandittselskap? Hva kalles deltakerne i kommandittselskap. Se selskapsloven § 1-2 (1) (e), (f) og (g).

31. Gjør rede for hvordan deltakerne i kommandittselskap hefter for selskapets forpliktelser.

32. Gjør rede for bruken av AS som komplementar i kommandittselskap. 

33. Hva er et stille selskap?

2.2.5 Andre betegnelser

34. Hva er « XE "pool-avtale" pool-avtale», « XE "interessentskap" interessentskap», « XE "konsortium" konsortium» og « XE "joint venture" joint venture»?

2.3 
Samvirkelag

35. Hva er et andelslag?

36. Gi eksempel på samvirkelag (andelslag).

37. Hvilke regler gjelder for samvirkelag (andelslag)?

2.4 
Sameier

38. Hva er et sameie? Se lov 18. juni 1965 nr. 6.

39. Kan eierne i et sameie avtale noe annet enn det som følger av sameieloven? Se sameieloven § 1 annet ledd.

2.5 
Stiftelser

40. Hva er en stiftelse? Nevn andre navn som brukes om stiftelser. Gi eksempel på en stiftelse.

41. Hvem eier en stiftelse?

42. Hvorfor brukes stiftelsesformen?

43. Hva er en næringsdrivende stiftelse? Gi en oversikt over reglene om næringsdrivende stiftelser.

44. Hvem kan inngå avtale på vegne av en stiftelse?

45. Kan styret i en stiftelse selv bestemme hvem som skal sitte i stiftelsens styre?

46. Hvem bestemmer hvor stort honorar styret i en stiftelse skal ha? Hvilke regler gjelder for styrehonoraret i stiftelser?

2.6 Ikke-økonomiske foreninger

47. Med utgangspunkt i hvilke regler løses rettsspørsmål i ikke-økonomiske foreninger? 

2.7 
Registreringsplikt

2.7.1 Forskjellige offentlige registre

48. Gi eksempel på forskjellige offentlige registre.

2.7.2 Enhetsregisteret

49. Hva er Enhetsregisteret?

2.7.3 Plikt og rett til å la seg registrere i Enhetsregisteret

50. Hvem skal være registrert i Enhetsregisteret?

2.7.4 Organisasjonsnummer

51. Gi eksempel på et foretak med organisasjonsnummer.

52. Hva skal til for å få organisasjonsnummer?

53. Når skal organisasjonsnummer angis?

54. Hvordan skal det fremgå at foretak er registrert i Merverdiavgiftsmanntallet (”momsregisteret”)? Gi en illustrasjon på at dette er gjort.

2.7.5 Foretaksregisteret

55. Hva er Foretaksregisteret?

56. Hvem skal være registrert i Foretaksregisteret?

57. Hva betyr det at det ved Foretaksregisteret skal ”foretas en prøving av registreringsmel​dingen … før registrering kan skje … ”.

58. Hvem skal eller kan melde noe til registrering i Foretaksregisteret? Se lov 21. juni 1985 nr. 78 § 4-2 og § 4-6.

59. Gjør rede for reglene om plikt til å melde til Foretaksregisteret dersom det skjer endring i noe av det som allerede er registrert. Gi eksempel på noe som må meldes til Foretaksregisteret når det skjer endringer. Sml. f.eks. Selskapsrett punkt 3.2.8.

60. Gjør rede for sammenhengen mellom reglene om hva som skal være registrert i Foretaksregisteret, og reglene om tvangsoppløsning av AS og ASA. Se Selskapsrett punkt 3.26.3.

2.7.6 Betydningen av registrering i Foretaksregisteret

61. Kan hvem som helst få vite navnene på de som er styremedlem i et AS eller ASA?

62. Hva betyr ”Skal ansvarsformen i et ansvarlig selskap avvike fra lovens normalordning (personlig, ubegrenset og solidarisk deltakeransvar), må også dette være registrert for å få virk​ning overfor en tredjemann som ikke kjente eller burde kjenne den avvi​kende ansvarsformen … ”?

2.8 Firma

63. Firmaet Hennes AS har vært registrert helt siden 1959. Retten til firmaet Hennes AS innehas av H & M Hennes & Mauritz AB. Ville det være i strid med firmaloven å registrere firmaet Hennes Mote AS? Se RG 2000 s. 741 (Eidsivating).

Kapittel 3

Aksjeselskap og allmennaksjeselskap

3.1 
Innledning

3.1.1 Aksjelovene av 1997

64. Hva betyr det at bare aksjeselskapet eller allmennaksjeselskapet ”er ansvarlig for selskaps​forpliktelsene, og at deltakernes ansvar er begrenset til aksjeinnskuddet … selv om selskapene inngår i et konsern”.

65. Hvilken betydning har aksjeloven av 1910, aksjeloven av 1957 og aksjeloven av 1976 for tolkningen av de någjeldende aksjelovene av 1997?

3.1.2 Innflytelsen fra nordisk selskapsrett

66. Hva betyr setningen: ”Når rettsspørsmål skal avklares, kan praksis og juridisk teori fra de andre nordiske landene ha en viss rettskildemessig betydning”?

3.1.3 EU- og EØS-rett

67. På hvilken måte har EU- og EØS-rett betydning for norsk selskapsrett?

68. Må norsk lovgivning innrette seg etter EUs selskapsdirektiver?

69. Hva er et SE-selskap?

3.1.4 Skillet mellom aksjeselskaper (AS) og allmennaksjeselskaper (AS)

70. Hva er bakgrunnen for at skillet mellom AS og ASA ble innført i norsk rett?

71. Hva heter selskaper av ASA-typen i Tyskland, England, Frankrike og Danmark?

72. Hva er de viktigste forskjeller mellom AS og ASA?

73. Hva betyr det at ”Aksjonæ​rene i selskaper med mange aksjonærer (stor aksjespredning) har som of​test særlig behov for beskyttelse på grunn av sin rolle som investorer, mens aksjonærer i fåmannsselskaper (eller enmannsselskaper) kan ha større be​hov for å kunne foreta «skreddersøm» for dermed å tilpasse selskapsfor​men til behovene i det enkelte samarbeidet”?

74. Kan et AS være børsnotert?

75. I Norge er AS og ASA regulert gjennom hver sin lov, mens de tilsvarende selskaper i en del andre europeiske land er regulert i én lov. Nevn noen argumenter som tilsier regulering gjennom én lov og noen argumenter som tilsier regulering i to lover, som i Norge. Se Selskapsrett punkt 3.1.6.

3.1.5 Hovedhensyn bak aksjelovene

76. Hva menes med «Shareholder value-teorien» og «Stakeholder value-teorien»? Bør aksjelovgivningen utformes ut fra et ”shareholder-perspektiv” eller et ”stakeholder-perspektiv”?

77. Hva menes det med at ”AS og ASA skal ha en  XE "bunden egenkapital" bunden egenkapital”?

78. På hvilke måter tar aksjelovene sikte på å beskytter kreditorenes interesser?

79. På hvilke måter tar aksjelovene sikte på å beskytte investorer og aksjonærer?

80. På hvilken måte kan aksjelovene legge forholdene til rette for næringsvirksomhet?

3.1.6 Aksjelovene som ramme for næringsvirksomhet

81. Hva menes med ”Delaware-effekten”?

82. På hvilken måte kan aksjelovene bidra til god corporate governance?

83. Hva menes med at ”aksjeloven kan langt på vei virke som en slags standardkontrakt”?

84. Hva går prinsipal-/agent-teorien ut på?

3.1.7 Vedtekter

85. Selskapet Storfjorden ASA er et børsnotert norsk eiendomsselskap. Ifølge sine vedtekter har selskapet til formål å ”drive med eiendomsutvikling og eiendomsforvaltning og alt som står i forbindelse med dette”. I praksis hadde selskapet imidlertid bare drevet med eiendomsutvikling og eiendomsforvaltning. Høsten 2003 solgte Storfjorden alle sine faste eiendommer til Eiendomsinvestor ASA. Etter salget er Storfjorden et selskap uten virksomhet, men med en kontantbeholdning på ca. 200 millioner kroner. Det sittende styret i Storfjorden ønsker å utrede om selskapet for fremtiden skal drive som et rent investeringsselskap. En betydelig gruppe av aksjonærene har signalisert sterk motstand mot slike planer. Disse aksjonærene ønsker isteden å oppløse selskapet, dele selskapets verdier og foreta sine investeringer selv. På grunn av uenigheten mellom aksjonærene i Storfjorden oppsto en rekke juridiske spørsmål, som du skal utrede: a) Er vedtektene for Storfjorden til hinder for at selskapet kan drives videre som et rent investeringsselskap? b) Gjør rede for hva vedtekter er, hva de skal eller kan inneholde, hvordan de endres og hvilken betydning vedtekter har for selskapets generalforsamling, styre og aksjonærer.

86. Hva menes med at vedtektene skal eller kan inneholde en regulering av ”obligatoriske emner”, ”betinget obligatoriske emner” og ”frivillige emner”? 

87. Forklar hvorfor de emner som er omhandet i asl. 2-2 (1)/asal. § 2-2 (1), er gjort til obligatoriske emner i vedtektene.

3.1.8 Aksjonæravtaler

88. Hva er en aksjonæravtale?

89. Hvorfor brukes aksjonæravtaler?

90. Teleleverandøren AS var stiftet av Teleøst AS og Nordtele AS, som hver eide 50 prosent av aksjene. Vedtektene i Teleleverandøren AS inneholdt bare det som var nødvendig ifølge lovens minimumskrav. I henhold til vedtektene skulle Teleleverandøren AS ha åtte styremedlemmer. Mellom Teleøst AS og Nordtele AS var det inngått en aksjonæravtale, som bl.a. bestemte at generalforsamlingen skulle velge fire styremedlemmer etter forslag fra Teleøst AS og fire styremedlemmer etter forslag fra Nordtele AS. Avtalen bestemte også at generalforsamlingen skulle velge styrelederen for den første to års perioden etter forslag fra Teleøst AS og for den neste to års perioden etter forslag fra Nordtele AS. Videre bestemte avtalen at Teleleverandøren AS for fremtiden skulle ha to kontorer i et område definert som Region Øst og to kontorer i et område definert som Region Nord. Generalforsamlingen i Teleleverandøren AS valgte styremedlemmer i henhold til aksjonæavtalen. Til styreleder ble valgt Peder Ås, som var økonomidirektør i Teleøst AS. På første styremøte i Teleleverandøren AS var spørsmålet om plassering av regionkontorer satt på dagsorden. Styremedlemmene som var valgt etter forslag fra Nordtele AS, minnet om at aksjonæravtalen bestemte at Teleleverandøren AS for fremtiden skulle ha to kontorer i Region Øst og to kontorer i Region Nord. Styremedlemmene som var valgt etter forslag fra Teleøst AS, sa at de ikke oppfattet aksjonæravtalen som et bindende pålegg for styret og at det forretningsmessig sett ville være en klar fordel om Teleleverandøren AS begrenset seg til å ha to kontorer i området Region Øst. Styreleder Peder Ås sluttet seg til dette, og han sa at ved en avstemning om hvor regionkontorene skulle være plassert, måtte aksjelovens normalregler gjelde. (Se Selskapsrett punkt 3.14.7 om de aktuelle regler.) Styremedlemmene som var valgt etter forslag fra Nordtele AS, ble rasende, og sa at dette måtte være feil – styret var etter deres oppfatning nødt til å treffe vedtak i overensstemmelse med aksjonæravtalen. Hvem har rett?

3.2 
Stiftelse av AS og ASA

3.2.1 Simultanstiftelse og omdanning av AS til ASA

91. Gi en oversikt over stiftelsesprosessen.

92. Hva er ”tingsinnskudd”? Gi eksempel på tingsinnskudd som brukes ved stiftelse av et AS.

93. Hva betyr det at aksjeinnskudd kan skje i form av motregning?

3.2.2 Stiftelsesdokumentet

94. Når er et AS eller ASA stiftet?

3.2.3 Stiftelsesutgifter

95. Hva menes med stiftelsesutgifter?

96. Gjør rede for aksjelovenes krav til behandlingen av stiftelsesutgiftene.

97. Hvorfor har aksjelovene særregler om behandlingen av stiftelsesutgiftene?

3.2.4 Andre opplysninger i stiftelsesdokumentet

98. Hva betyr det at ”Avtaler eller bestemmelser som ikke er behandlet i overensstemmelse med lovens krav, kan ikke påberopes overfor selskapet”?

99. Hvorfor kan tingsinnskudd ”tenkes å gi opphav til spørsmål om selskapet virkelig er tilført verdier tilsvarende det som er opplyst”? 

100. Hvorfor skal selskapets styre og revisor overfor Foretaksregisteret avgi en redegjørelse eller bekrefte at de eiendeler som selskapet skal overta, har en verdi som minst tilsvarer det avtalte vederlaget?

3.2.5 Åpningsbalanse

101. Hvorfor skal det utarbeides en åpningsbalanse?

3.2.6 Innbetaling av aksjeinnskudd

102. Hva er ”overkurs”?

103. Hvorfor har aksjelovene et uttrykkelig forbud mot å tegne aksjer til underkurs?

3.2.7 Melding av selskapet til Foretaksregisteret

104. Gjør rede for reglene om melding av AS til Foretaksregisteret.

105. Hent fra Internett og fyll ut et skjema for melding av AS til Foretaksregisteret. Skjemaet («Samordnet registermelding») finnes på http://www.brreg. no/blanketter/samordnet.html.

3.2.8 Ansvar for ikke innbetalt aksjeinnskudd

106. Hva betyr det at styremedlemmene og revisor har et ”solidarisk og objektivt ansvar for det som mangler” av det som er meldt til Foretaksregisteret som innbetalt aksjeinnskudd?

107. Hva betyr det at styremedlemmene og revisor kan bli ansvarlig dersom det foreligger ”culpa”?

108. I hvilke tilfeller gjelder det et objektivt ansvar og i hvilke tilfeller gjelder det et culpaansvar for ikke innbetalt aksjeinnskudd?

3.3 Aksje, aksjonær og aksjebevis

109. Hva er forskjellen på en aksje og et aksjebevis?

110. Kan det utstedes ett aksjebevis til en aksjonær som eier 100 av selskapets 1000 aksjer?

111. Lag et eksempel på et aksjebevis.

3.4 
Aksjonærrettigheter

3.4.1 Aksjonærenes økonomiske rettigheter, forvaltningsrettigheter og disposisjonsrettigheter

112. Hva betyr det at det er to aksjeklasser i et selskap?

113. Hva menes med aksjonærenes økonomiske rettigheter?

114. Hva menes med aksjonærenes forvaltningsrettigheter?

115. Hva menes med aksjonærenes disposisjonsrettigheter?

3.4.2 Individualrettigheter og minoritetsrettigheter

116. Hva menes med individualrettigheter?

117. Hva menes med minoritetsrettigheter?

118. Hvorfor er noen aksjonærrettigheter gjort til individualrettigheter og andre til minoritetsrettigheter?

119. Hva betyr det at en aksjonærminoritet har en slags ”vetorett” mot vedtektsendringer?

3.4.3 Aksjeklasser

120. Gi eksempel på hva slags rettigheter som kan knyttes til en av selskapets aksjeklasser.

121. På hvilken måte kan aksjeklasser brukes for å balanser makten mellom aksjonærer eller aksjonærgrupper?

122. Gjør rede for hvordan aksjeklasser kan brukes i forbindelse med at en eneaksjonær i et selskap skal legge forholdene til rette for at barna skal få aksjer i selskapet.

3.4.4 Varsler og meldinger fra selskapet til aksjonærene

123. I hvilke tilfeller tillater aksjelovene ikke at elektronisk kommunikasjon brukes ved varsler og meldinger fra selskapet til aksjonærene?

3.4.5 Varsler og meldinger fra aksjonærene til selskapet

124. Har en aksjonær rett til å sende meldinger og varsler til selskapet ved hjelp av e-mail?

3.5
 Aksjeeierbok og aksjeeierregister

125. Hvilke opplysninger skal inntas i aksjeeierregisteret?

126. Hvem er ansvarlig for at selskapet fører et aksjeeierregister?

127. Advokat Peder Ås tilskrev 6. januar 1997 Storbygda Bilruter AS på vegne av en klient og ba under henvisning til aksjeloven om å få tilsendt en oversikt over aksjonærene i selskapet med adresser og antall aksjer. Storbygda Bilruter AS nektet å etterkomme anmodningen, med den begrunnelse at advokat Peder Ås ikke ville oppgi hvem som var hans klient. Hadde Peder Ås rett til å få opplysningene han ba om? Se Rt. 1998 s. 106.

3.6 
Omsetning av aksje i AS og ASA

3.6.1 Aksjenes omsettelighet

128. Lillevik Sport og Bygg AS ble stiftet 1. januar 1999. Selskapets vedtekter hadde ikke andre bestemmelser enn minimumskravene etter aksjeloven (se Selskapsrett punkt 3.1.7). Peder Ås eier 100 av totalt 1000 aksjer i selskapet. Har Peder rett til å inngå avtale med Lars Holm og at Lars kjøper aksjene i selskapet?

129. Hva er begrunnelsen for at hovedregelen i AS er at aksjer ikke er fritt omsettelig. Se Selskapsrett punkt 3.1.6.

130. Hvorfor er ikke hovedregelen om aksjers omsettelighet den samme for AS og ASA?

3.6.2 Aksjonærrettighetene ved aksjeovergang i AS og ASA

131. Kan den som har kjøpt aksjer i et AS, sende melding om aksjeervervet til selskapet ved bruk av e-mail? 

132. Hva betyr det at ”aksjonærenes økonomiske rettigheter tilkommer også erverver som rammes av en omsetningsbe​grensning”? Se Selskapsrett punkt 3.4.1.

133. Peder Ås var eier av 100 aksjer i Storeby Møbler AS. Den 20. april 200x inngikk Peder og Lars Holm avtale om at Lars Holm skulle kjøpe samtlige av Peders aksjer i selskapet. Kjøpet var avhengig av samtykke fra selskapet (jf. asl. § 4-15 (2)). Den 5. mai skulle det være ordinær generalforsamling i Storeby Møbler AS. Kan Peder og Lars seg imellom avtale at Lars skal ha rett til å møte på generalforsamlingen og avgi stemme for aksjene? Se Selskapsrett punkt 3.13.5.

3.6.3 Meldeplikt, «flagging» og tilbudsplikt

134. Gjør rede for om det inntrer noen slags form for meldeplikt etter verdipapirhandelloven, hvem melding eventuelt skal gis til, og hva som eventuelt er lovhjemmelen: a) Peder Ås, er styremedlem i Lillevik Sport og Spill AS, kjøper én aksje i selskapet, b) Lars Holm, som er styremedlem i det børsnoterte selskapet Storeby Sport og Spill ASA, kjøper en aksje i selskapet, c) Lillevik Sport og Spill AS, som var største aksjonær i Storeby Sport og Spill ASA med en eierandel på 55%, kjøper ytterligere 2% av aksjene i selskapet. I styret i Storeby Sport og Spill ASA sitter Ole Vold som styremedlem. Ole er daglig leder i Lillevik Sport og Spill AS, d) Bjørn Bjørnsen, som eier 3,5% av aksjene i det børsnoterte selskapet Bony ASA, kjøper ytterligere 2% av aksjene i selskapet, e) Nils Lie, som eier 12% av aksjene i det børsnoterte selskapet Bony ASA, selger 3% av aksjene til Peder Ås, som ikke eier aksjer i Bony fra før, f) den 17. år gamle Arne Olsen, som er sønn av Nils Lies samboer og som bor sammen med Nils, får penger av sin far, Otto Olsen Pengene bruker Arne til å kjøpe 4% av aksjene i Bony ASA. 

135. Hva betyr ”tilbudsplikt” i henhold til verdipapirhandelloven?

3.6.4 Nærmere om samtykkekrav ved aksjeovergang i AS

136. Hva innebærer setningen: ”Hvorvidt styret skal gi samtyk​ke til et aksjeerverv, krever en styrebeslutning i tråd med vanlige saksbe​handlingsregler”? Se Selskapsrett punkt 3.14.7.

137. Peder Ås, Lars Holm og Ole Vold eide hver 20% av aksjene i Lilleby Konsult AS. Ingen av dem satt i selskapets styre. Den 1. mars 200x meldte Hans Tastad til selskapets styre at han hadde kjøpt til sammen 10% av aksjene i Lilleby Konsult AS. Selgere var en rekke aksjonærer med små aksjeposter. Ås, Holm og Vold ble rasende da de hørte om aksjekjøpet. Hans Tastad var største aksjonær i Storeby Konsult AS, som var en konkurrent av Lilleby Konsult AS. Det var dessuten et meget dårlig forhold mellom Tastad og Ås, Holm og Vold. Ås, Holm og Vold lurer på hvordan de som aksjonærer kan bidra til at Tastad ikke får samtykke til å kjøpe aksjene. Legg til grunn at vedtektene i Lilleby Konsult AS ikke har noen bestemmelser av spesiell betydning.

138. Kan selskapet bruke e-mail når det skal underrette erververen av en aksje om at styret har besluttet å gi samtykke til aksjeervervet?

139. Asl. § 4-16 (2) annet pkt. angir en ”vernet krets”, som i utgangspunktet ikke trenger samtykke for å erverve aksjer. Gjør rede for hvem som tilhører denne vernede krets.

140. Rt. 1999 s. 1682 (Østlendingen) gjaldt spørsmålet om et styrevedtak om å nekte samtykke til at Austad og Øie skulle få kjøpe aksjer i avisforetaket Østlendingen AS var gyldig. Spørsmålet ble løst med utgangspunkt i aksjeloven av 1976 § 3-4, jfr. § 3-2. Også etter aksjeloven av 1976 kunne samtykke bare nektes dersom det forelå ”saklig grunn” (jf. asl. § 4-16 (2) første pkt.) I den enstemmige dommen heter det bl.a.:

”Salget fant sted i 1996, og forholdet skal dermed vurderes etter dagjeldende aksjelov av 1976 § 3-4, jf. den nye lov om aksjeselskaper 13. juni 1997 nr. 44 med overgangsbestemmelse i § 21-2 nr. 25. Eierskiftet i vår sak fant sted i 1996 og faller derfor utenom de nå gjeldende regler om styrekontroll med aksjeoverdragelser i den nye lov § 4-16.

Lovens ordning av overdragelse kan med sikte på vår sak sies å bestå i hovedregelen om aksjenes frie omsettelighet i § 3-2, lest i sammenheng med den begrensning som ligger i hjemmelen i § 3-4 for at selskapet i sine vedtekter kan bestemme at erverv av aksjer skal være betinget av samtykke, og med hjemmel for bestemmelser om at erverver skal ha visse egenskaper. Bestemmelsen legger avgjørelsesmyndigheten til styret, men fastslår samtidig at kompetansen kan være nærmere regulert i vedtektene. I bestemmelsens tredje ledd fremkommer den legale binding av styrets kompetanse: Samtykke kan bare nektes når det foreligger saklig grunn for det. Det fremgår med andre ord at lovens regler om eierskifte har et blandet deklaratorisk og preseptorisk innhold.

Selskapet kan etter sammenhengen ikke håndheve selve utøvelsen av samtykkemyndigheten på en måte som er i strid med lovens krav til saklighet, men kan allikevel i en viss utstrekning, f.eks. ved formålsangivelser, vedtekter eller lignende selskapsvedtak, regulere rammebetingelsene for eierskifte på en slik måte at dette får betydning for saklighetsvurderingen. Samspillet mellom disse elementer nedfeller seg i at selskapet på ulike måter ved sine disposisjoner kan innvirke på temaet for den lovbestemte saklighetsvurdering, samtidig som man mangler adgang til å beskjære den prøvningskompetanse for domstolene som loven statuerer i saker om samtykkenektelser. Jeg anser det som klart at en vurdering av hvilke aksjonærer selskapet vil ha som eiere, etter omstendighetene kan være saklig grunn for å avvise erververe når slik avvisning konkret er i selskapets interesse. Noe mer tvilsomt er det å avgjøre i hvilke tilfelle man i samme øyemed kan utøve samtykkekompetansen for å strukturere det innbyrdes styrkeforhold mellom aksjonærene - så som aksjepostenes fordeling på store og små aksjonærer. Dette vender jeg tilbake til.

Saken reiser etter dette flere spørsmål. Jeg tar først for meg de formelle spørsmål om styrevedtakets gyldighet før jeg tar fatt på selve saklighetsvurderingen under lovens § 3-4.

Det er for det første anført fra de ankende parters side at selskapets nektelseskompetanse er begrenset som følge av interne, bindende retningslinjer. Det er her særlig vist til generalforsamlingens endringsvedtak i 1987, der man traff to vedtak. Det første vedtak gjaldt formelle vedtektsendringer, herunder den nye § 7 om krav til saklig grunn for nektelse som var mer liberal enn den tidligere bestemmelse som hadde satt en 1% grense og krav til lokal bopel. Det andre vedtaket fremsto ikke som en vedtektsendring, men som en tilslutning til styrets forslag om “endringer i selskapet” med denne retningslinje til styret:

“Styret kan nekte å godkjenne transport av aksjer til konkurrenter, antatte stråmenn samt personer, institusjoner og selskaper som har en slik tilknytning til konkurrenter at en godkjennelse av disse som aksjonærer er uheldig for selskapet.”

Etter min mening kan denne anførsel ikke føre frem. AS Østlendingen var fortsatt et mediaforetak med tradisjonelt sterke oppfatninger omkring kontroll av egne eierforhold, noe blant annet direktør Fjellmosveens notater senere på 1990-tallet tydelig reflekterer. Retningslinjen må ses på bakgrunn av de betydelig mer vidtgående restriksjoner fra vedtektene før 1987 som bortfalt i forkant av emisjonen dette året. Det er ingen rimelig tolkning av vedtektene at man etter 1987 måtte godta aksjesalg i ethvert tilfelle som ikke var dekket av de spesifikke formuleringer om konkurransemessige ulemper. Saklighetskravet ville da ha mistet mye av sin betydning som styringsnorm ved eierskifte på aksjonærsiden, og selskapet ville ha blitt mer utsatt for uheldig dreining bort fra det overordnede verdigrunnlag for virksomheten som formålsangivelsen stadig var ment å skulle reflektere.

For det annet oppstår spørsmålet om betydningen av at selskapet utad overfor investorene må anses for å ha tilkjennegitt en åpnere holdning til hvem man ville ha som eiere enn det som fulgte av selskapets interne regler. Selv om det hadde vært dekning for å si at retningslinjen må tolkes restriktivt innad i selskapet, noe jeg altså mener ikke er tilfelle, er ikke dette ensbetydende med at den samme tolkning også gjelder overfor omverdenen, jf. her motsetningsvis prinsippet om legitimasjonsvirkninger ved kompetanseoverskridelse som ble uttrykt i dagjeldende aksjelov § 8-15. Jeg minner om at emisjonsdokumentasjonen også i 1996 etter omstendighetene måtte kunne anses som en del av selskapets ansikt utad overfor potensielle aksjekjøpere i markedet.

Retningslinjen, som isolert sett kan gi som uttrykk at investorer fritt kan kjøpe aksjer så lenge dette ikke er uheldig fra et konkurransesynspunkt, er kommet til uttrykk i prospektet og tegningsinnbydelsen i 1987, som i forhold til publikum kan gi som inntrykk at “saklig grunn” i Østlendingen AS heretter er begrenset til det spesialtilfelle som beskrives - forholdet til konkurransetrusselen i markedet.

Sett i sammenheng med den vedtektsbaserte hjemmel for nektelse når dette har saklig grunn, er retningslinjen - et generalforsamlingsvedtak som ikke har nedfelt seg i noen vedtektsbestemmelse - i forhold til omverdenen uheldig formulert fordi det kan reises tvil om hvor omfattende nektelseskompetansen for styret i virkeligheten er.

Jeg anser dette som sakens mest tvilsomme spørsmål. Styret opptrer i disse anliggender på selskapets vegne både når man samtykker i - og når man nekter å godta - et aksjeerverv. Det som for meg byr på tvil, er den omstendighet at både tegningsinnbydelsen og prospektet utad reflekterer opplysninger om aksjenes omsettelighet som publikum, slike som Austad og Øie, kan ha merket seg og vektlagt i sine vurderinger om å kjøpe seg inn i selskapet. Det lar seg hevde at den uttrykkelig markerte “åpning” av selskapet som ble tilkjennegitt i dokumentasjonen for emisjonen i 1987, uavhengig av hvordan retningslinjer og vedtekter innad skal forstås, i forhold til omverdenen tilkjennegir at det etter dette var varslet fritt frem for mer typiske investorer med ønsker om avkastning på sine pengeplasseringer.

Retningslinjen hadde bakgrunn i emisjonen i 1987 og tilsiktet å liberalisere omsetteligheten for selskapets aksjer ved å gjøre selskapet mer “åpent”. Det fremgår av det som allerede er nevnt, at man hadde tatt ut tidligere mer restriktive vedtektsbestemmelser om aksjenes omsettelighet.

Det er fra selskapets side anført dels at det var dekning for opplysningene som fremkom i forbindelse med emisjonen, dels at selskapets identitet og egenart forble som før også etter 1987.

Eierstrukturen ble beholdt, og praksis om ikke å gi utbytte ble opprettholdt. Selskapets grunnholdning til eierkontroll ble opprettholdt både før og etter Austads og Øies aksjekjøp. Men slik jeg ser det, måtte det allikevel være rimelig grunn for aksjonærer og potensielle aksjekjøpere til å vektlegge den profilering av selskapet som man hadde gitt seg inn på når markedsføringen av tegningsinnbydelsen og prospektet i 1987 ses under ett. Særlig gjelder dette Øie, som allerede var aksjonær og dermed en av adressatene for emisjonen.

Jeg er som lagmannsretten - under en viss tvil - kommet til at opplysningsunderlaget ved emisjonen i 1987 allikevel ikke i tilstrekkelig grad rokker ved det grunnleggende, nemlig at selskapet i fortsettelsen frem til salget i 1996 stadig er et foretak som ikke uten videre kan sammenlignes med selskaper innrettet på rent kommersiell virksomhet. Jeg vektlegger i denne forbindelse at vedtektenes formålsbestemmelse er beholdt også i tiden etter 1987, at emisjonen primært var rettet mot selskapets egne aksjonærer - og at vedtektene med den uendrede formålsangivelse medfulgte opplysningsunderlaget ved emisjonen. Jeg mener dessuten at selv om passusen om retningslinjen i tegningsinnbydelsen og om “aksjonærenes rolle” i prospektet skaper en viss uklarhet, gjenstår det allikevel som en rimelig tolkning at selskapet fortsatt måtte kunne anvende et saklig skjønn ut fra selskapets interesser når samtykkekompetansen etter vedtektenes § 7 skulle utøves. Det dreier seg med andre ord også i tiden etter emisjonen i 1987 om et selskap som ikke kan stilles på linje med foretak som arbeider for ren profitt. Jeg mener derfor at det ikke er dekning for å si at opplysningsunderlaget ved emisjonen gir grunnlag for å trekke slutninger om en friere omsettelighet for aksjene enn det som var tilsiktet.

Det er for det tredje vist til at styrets begrunnelse ikke er holdbar fordi den avviser Austads og Øies erverv med henvisning til en angivelig eierstruktur som ikke lar seg dokumentere. Når begrunnelsen ikke underbygges av de faktiske forhold, hevdes det at vedtaket er ugyldig. Denne anførsel kan etter min mening klarligvis ikke føre frem. Rett nok viser styrenotater og korrespondanse før og i tilslutning til møtet 25. oktober 1990 mellom styret og medlemmene for representantskapet en viss usikkerhet nettopp med hensyn til selskapets eierstrategi. Direktør Fjellmosveens notater forut for styremøtet lufter flere mulige strategier og legger opp til en avklaring på det tillyste møte. I protokollen fra møtet heter det:

“SAK 36/90 VÅR EIERSITUASJON:

Etter forslag fra representantskapets ordfører har møtet følgende generelle holdning i prioritert rekkefølge til vår eiersituasjon i overskuelig framtid:

1)
A/ L Østlendingens Investeringsfond

2)
Mange småaksjonærer

3)
Aksjonærtillitsvalgte, ledelse og ansatte

4)
Et par-tre store lokale eier

5)
En riksmedieeier

Siste avsnitt i sak 36/90 utsettes iht styrets uttalelse/ vedtak i sak 35.”

Hvis det er slik som Austad og Øie hevder, at saken ble utsatt i forbindelse med en annen pågående sak om personskifte i selskapet, kunne det ligge nær å si at man nettopp ikke hadde vedtatt den avklaring som direktør Fjellmosveen hadde etterlyst. Omstendighetene omkring dette punkt på sakslisten for styremøtet er dårlig opplyst under ankeforhandlingen. Øvrige styrepapirer i saken mangler, og dette gjelder også en mulig innstilling til vedtak, slik man vanligvis utarbeider i slike tilfelle.

Lagmannsretten har etter avhør av parter og vitner ansett det som sannsynlig at de grunner som lå bak nektelsen på dette punkt, var i samsvar med holdninger som var utbredt innen styret, og at slike vurderinger formentlig også hadde betydelig støtte blant selskapets aksjonærer. Etter mitt inntrykk av saken mener også jeg at dette er en dekkende beskrivelse, og jeg ser det da slik at det har mindre betydning at noe formelt vedtak om eierstruktur ikke kom i stand hverken da eller senere. Direktør Fjellmosveens notater om eierstrategi-saken får dermed mer preg av å være innspill som ikke rokket ved det grunnleggende, nemlig at AS Østlendingen fortsatt var en virksomhet med lokal eierforankring og med en praksis som reflekterte bevisst styring med hvem som til enhver tid skulle ha eierstatus i selskapet og hvordan man til enhver tid skulle balansere de ulike grupperinger blant aksjonærene mot hverandre, så som småaksjonærer i forhold til investorer og mediaoperatører. Jeg mener derfor at samtykkenektelsen ikke kan avvises med henvisning til at den eierstruktur styret viste til, ikke lot seg dokumentere formelt.

Det er for det fjerde anført at det hefter feil ved styrets saksbehandling, og at feilen må få betydning for nektelsesvedtakets gyldighet. Det er vist til at representanter fra styret gikk ut i avisene og ga uttrykk for sitt syn på samtykkespørsmålet, og at man dermed hadde realitetsbehandlet saken før vedtaket ble forberedt på vanlig måte innen styret. Denne anførsel fører ikke frem. Styret har etter min mening alt i alt forholdt seg ryddig til spørsmålet om å godta avtalen, og at det innen styret kan ha vært tilkjennegitt holdninger til saken før vedtaket ble forberedt, kan jeg ikke se har den betydning som de ankende parter hevder. Jeg tilføyer for øvrig at spørsmålet om holdbarheten av samtykkenektelsen ble utredet med rimelig grundighet, og at man nokså presist overfor Austad og Øie har gitt den begrunnelse som også har vært gjenstand for den rettslige vurdering. Begrunnelsen er knapp, men dekkende for realiteten.

Jeg går så over til saklighetsvurderingen etter aksjeloven § 3-4 tredje ledd 3. punktum. Det er her tale om domstolenes kompetanse til å overprøve selskapets egne vurderinger av hvem man vil ha som aksjonærer.

Det er altså henvisningen til selskapets eierstruktur med lokalt og spredt eierskap på tiden for overdragelsen som nå skal etterprøves mot de faktiske forhold på den tid da overdragelsen ble nektet godkjent.

Jeg finner det naturlig å gi en kort beskrivelse av rettskildesituasjonen på dette område.

Lovteksten er knapp og viser til en saklighetsvurdering. Hva som er saklig, må åpenbart avgjøres ut fra tolkningsmomenter som vedrører innholdet i og omfanget av den kompetanse lovgiveren her forutsetter at domstolene skal ha. Spørsmålet om hvor inngripende domstolskontrollen skal være, svarer til lignende tolkningsspørsmål ved andre lovregler som knesetter rettslig prøvning av skjønnsutøvelse innen offentlig og privat sektor. Jeg kan likevel ikke se at det uten videre er naturlig å trekke analogier til spørsmålet om domstolskontroll med samtykkenektelser ved eierskifte i selskapsforhold. Problemstillingen her gjelder avstemningen mellom omsettelighetsprinsippet nedfelt i lovens § 3-2 på den ene side, holdt opp mot selskapets ønsker om å kontrollere eierposisjoner i selskapet ved aktiv og selektiv bruk av samtykkemyndighet etter § 3-4 på den annen.

Forarbeidene til 1976-lovens § 3-4, og da særlig Innstillingen fra 1980 side 83-84 og Ot.prp.nr.19 (1974-1975) side 42-45, betoner omsettelighetshensynet og peker på hensynet til aksjonærenes interesse i å kunne trekke seg ut av selskapet. Videre betones faren for misbruk samt det forhold at vedtektsbestemmelser om samtykkekrav kan synes urimelig i børsnoterte selskaper og andre selskaper med stor aksjespredning. Ut over dette gis det ingen klare retningslinjer for tolkningen, og det forutsettes at den nærmere avveining må overlates til praksis. Jeg kan dermed ikke se at lovforarbeidene gir støtte for noen bestemt løsning av vår sak. Jeg tilføyer at den tidligere aksjelov fra 1957 i § 39 forutsatte at selskapet kunne ha vedtektsbestemte samtykkekrav ved aksjeomsetning, men loven hadde ikke bestemmelser om domstolskontroll med utøvelse av slik samtykkemyndighet. At styret ikke kunne håndheve samtykkekravet vilkårlig, synes allikevel på det rene, jf. om dette Augdahl Aksjeselskapet efter norsk rett 3. utg. 1959 på side 219-221.

Det finnes en del dommer omkring dagjeldende § 3-4 og den tidligere lov fra 1957, men lite høyesterettspraksis. Kjennelsen i Rt 1989 1230 gjelder Børskomiteens tilsidesettelse av samtykkenektelse ved overdragelse av et større børsnotert selskap. Her var hjemmelen ikke aksjeloven, men dagjeldende børslov fra 1931. Avgjørelsen vektlegger hensyn innen verdipapirhandel for børsnoterte selskaper og har derfor begrenset betydning for tolkningen av aksjeloven § 3-4 i et tilfelle som vårt. I Periscopusdommen, avsagt ved Eidsivating lagmannsrett og gjengitt i RG 1991 1158, uttales at terskelen for tilsidesettelse av styrets nektelse med henvisning til selskapets interesser må ligge forholdsvis høyt, og slik at det bare synes å være adgang til å sette en nektelse til side hvis styret har utvist et åpenbart urimelig skjønn ved vurderingen av hva som vil tjene selskapet best, jf. også Lucy Smith, Kampen på aksjemarkedet 1988 på side 153 og Bråthen, Personklausuler i aksjeselskaper 1996 side 514 og følgende. I det konkrete tilfelle ble nektelsen satt til side ut fra frykt for nye senere oppkjøp fra samme aksjeerverver, hvilket skiller dommen fra vårt tilfelle. Jeg kan ikke se at det spørsmål som skal avgjøres i vår sak, kan løses med henvisning til tidligere domspraksis.

Det står for meg som klart at domstolene må utvise tilbakeholdenhet ved utøvelse av domstolskontrollen med selskapsstrategiske vurderinger i spørsmål om hvem som skal eie aksjer i selskapet. Det skal etter min mening forholdsvis tungtveiende grunner til for å kunne legitimere en tilsidesettelse etter § 3-4 tredje ledd 3. punktum i slike tilfelle. Jeg leser ikke aksjeloven § 3-2 om omsettelighet for aksjer som en regel som bryter med dette. Hovedregelen er som nevnt delvis deklaratorisk og kan nettopp fravikes ved en valgt selskapsprofil der omsettelighet på eiersiden i mindre grad vektlegges. Aksjeloven § 3-2 gir et utgangspunkt som kan ha stor betydning i forhold der fri omsetning tilstrebes, f.eks. ved foretak der det har mindre betydning hvem som til enhver tid er eiere. Men variasjonen mellom ulike typer av aksjeselskaper er betydelig, fra børsnoterte selskaper til familieforetak der eierne bør ha full kontroll med hvem man vil slippe til som aksjeeiere.

Tolkningen av lovens regel om saklig grunn for å nekte samtykke må etter dette nødvendigvis vektlegge selskapets formål, drift og egenart for øvrig. I dette ligger at den trinnlavere tolkning av en vedtektsbestemmelse om samtykkenektelse må skje med blikk for andre og mer selskapsinterne tolkningsmomenter enn det som gjelder den overordnede preseptoriske lovregel. Men sluttresultatet må bli sammenfallende: Når nektelsen er saklig ut fra en tolkning av vedtektene, og vedtektene i seg selv ikke kan anses urimelige ut fra selskapets formål og egenart, må nektelsen i utgangspunktet også anses som saklig etter lovens § 3-4 tredje ledd 3. punktum.

I vår sak står vi overfor et selskap “... som tar sikte på å ivareta de økonomiske, kulturelle og sosiale interesser for befolkningen i Hedmark fylke”. Både ved utformning av formålsangivelsen for selskapet og ved sin løpende drift må selskapet aksepteres å stå fritt til å definere sin egen identitet og eiertilhørighet innen den ramme som her er satt. Dette innvirker på saklighetsvurderingen etter § 3-4.

Når styret avviser Austad og Øie med henvisning til eierstrukturen i AS Østlendingen, må dette forstås slik at man konkret anser så store aksjeposter med vesentlig bostedstilknytning utenom Hedmark for å være lite tjenlig for selskapet. At postene både enkeltvis og samlet ikke var ubetydelige, fremgår av det faktum at en gjennomføring ville gitt kjøperne en eierandel på samlet drøyt 28%. Dette kan gi negativt flertall ved avstemninger i selskapet. En slik aksjepost er dessuten mer enn tilstrekkelig til å sikre hver av disse to kjøperne rettigheter under minoritetsvernreglene i aksjeloven, jf. særlig 10 -prosentgrensen i lovens § 10-13 første ledd, noe som under gitte omstendigheter måtte kunne vurderes som en ulempe i nettopp dette selskapet, der kortsiktige økonomiske interesser lett kunne komme i strid med foretakets fast etablerte ideelle målsetninger. Selv om det er anført fra ankende parters side at man ikke har fremmet krav om utbytte, anser jeg det ut fra sakens opplysninger som rimelig klart at kjøpet av Glommen AS' poster for Austad og Øie reelt var en kapitalinvestering, og at investor-interessene derfor kunne komme i strid med selskapets fortsatte policy om ikke å utdele utbytte. Rett nok var aksjepostene en reminisens fra den mislykkede emisjonen i 1987, forsåvidt som posten hadde gått uoppdelt fra daværende styreformann Nyeng via Glommen AS til Austad og Øie. Men for meg har det betydning at både Nyeng og Glommen AS var akseptable som lokale investorer og derfor hadde oppnådd samtykke, mens dette rimeligvis må ha stilt seg annerledes da det kom kjøpere på banen som ut fra det opplyste har sett på aksjekjøpet som pengeplassering, om enn på lengre sikt.

De ankende parter har anført at den mulighet at Austad og Øie ikke nødvendigvis har sammenfallende interesser med selskapet, ikke behøver være ensbetydende med at interessene er i strid med selskapets interesser, enn si at Austad og Øie av en slik grunn med status som aksjonærer truer selskapets drift. For meg står det rimelig klart at selskapet må bli hørt med at store, tunge investorer som går inn i selskapet med et kommersielt siktemål basert på at en betydelig aksjeandel, passer dårlig i et selskap med det særpreg AS Østlendingen har. Det måtte kunne regnes med en risiko for uheldige interessemotsetninger - og av den grunn må det anses som saklig når samtykkenektelsen ble brukt for å avverge en slik situasjon.

At selskapet i dette tilfelle også hadde ønsker om å balansere småaksjonærenes forhold til større lokale investorer på eiersiden, i dette tilfelle ved aksept av lokale investorer, endrer ikke dette. Det er fortsatt tale om en planlagt selskapspolicy om ordning av egne eierforhold som domstolene ikke bør etterprøve.

Etter dette mener jeg at nektelsen av å samtykke i Austads og Øies aksjekjøp i AS Østlendingen må anses for å være rimelig godt saklig underbygget, og at det heller ikke foreligger annet grunnlag for å underkjenne styrets vedtak.”

Gjør rede for hva som kan utledes av dommen.

141. Tenk deg at du sitter i styret i et AS. Styret vurderer å gjøre bruk av kompetansen til å nekte samtykke til et aksjeerverv. Som styremedlem skal du gi en vurdering av de rettslige konsekvensene av at samtykke nektes, jf. asl. § 4-17.

142. Saksforholdet i Rt. 2004 s. 150 er i dommen beskrevet slik:

”(2) Norsk Energi Invest AS ervervet i september og oktober 2001 en aksjepost på 180 aksjer i Flesberg Elektrisitetsverk AS. Styret i Flesberg Elektrisitetsverk AS meddelte i brev 23. oktober 2001 at det ikke samtykket i ervervet. Ved avtale datert 6. oktober 2001 ble aksjeposten overdratt til Energiselskapet Buskerud AS. Avtalen inneholdt bestemmelse om at den ikke kunne omgjøres selv om samtykke til ervervet ikke ble gitt. Ved brev av 1. februar 2002 meddelte Flesberg Elektrisitetsverk AS at det heller ikke samtykket i denne overdragelse, og krevde samtidig aksjeposten tvangssolgt.

(3) Etter forutgående forliksklage datert 22. mars 2002 og henvisning av saken til retten 13. mai 2002 har Energiselskapet Buskerud ved stevning datert 30. april 2003 reist søksmål for Kongsberg tingrett med påstand om at Flesberg Elektrisitetsverk AS dømmes til å samtykke til ervervet.

(4) Kongsberg tingrett fant at søksmålsfristen i aksjeloven § 4-17 annet ledd var oversittet … ”

Er du enig i at søksmålsfristen i aksjeloven § 4-17 annet ledd er oversittet? Gjør herunder rede for hva som egentlig er den rettslige problemstillingen og gi begrunnelsen for svaret.

143. xxx

3.6.5



Vedtektsfestet krav om samtykke i ASA

144. Hva skal til for at styret i et ASA kan nekte å gi samtykke til et aksjeerverv?

3.6.6



Forkjøpsrett m. v. i AS

145. Hva er begrunnelsen for at utgangspunktet i asl. § 4-19 (1) er at aksjonærene har en forkjøpsrett?

146. Gjør rede for forskjellen mellom asl. § 4-19 (1) første pkt. og annet pkt.

3.6.7 Vedtektsfestede personklausuler i AS og ASA

147. Gi eksempel på hva som kan vedtektsfestes i en personklausul.

148. Hva menes med ”eiertak” (”kvantitativ eierbegrensning”)?

149. Gi eksempel på en konsolideringsbestemmelse som kan brukes sammen med et vedtektsbestemt eiertak.

3.7 
Selskapets erverv av egne aksjer

150. Hvorfor har AS eller ASA ikke rett til å tegne egne aksjer ved stiftelse eller  XE "kapitalforhø yelse" kapitalforhøyelse, jf. asl. §†9‑1/asal. §†9‑1? Se Selskapsrett punkt 3.1.5.

151. Hva er begrunnelsen for at AS og ASA (innen visse rammer) har rett til å erverve egne aksjer?

152. Hva betyr det at retten til å erverve egne aksjer er begrenset gjennom det alminnelige forbud mot forskjellsbehandling av aksjonærene? Se asl. § 5-21/asal. § 5-21 sml. Selskapsrett punkt 3.1.5 og 3.13.13.

3.8 
Innløsning og utelukkelse fra AS

3.8.1 Aksjonærenes rett til å bli innløst

153. Gjør rede for hvilke tilfeller som ifølge asl. § 4-24 kan gi grunnlag for at aksjonæren har rett til å bli innløst av selskapet. Gi eksempler.

3.8.2 Aksjeselskapers rett til å utelukke aksjonærer

154. Gi eksempel på tilfeller hvor det kan være aktuelt å utelukke en aksjonær i henhold til asl. § 4-25.

155. Hva innebærer det at det kan bety en økonomisk belastning å utelukke en aksjonær?

3.9 
Tvangsinnløsning av aksje

3.9.1 Tvangsinnløsning av aksjonærminoritet etter krav 
fra aksjonærmajoriteten

156. Gjør rede for begrunnelsen for regelen som gir aksjonærmajoriteten rett til å tvangsinnløse aksjonærminoriteten.

157. På hvilken måte kan reglene om konsernbidrag (jf. asl. § 8-5/asal. § 8-5) begrunne behovet for en regel om tvangsinnløsning av aksjonærminoriteten?

158. Hva betyr det at ”en aksjonær som alene eller via  XE "datterselskap" datterselskap eier mer enn 90 prosent av ak​sjene i et AS eller ASA” har rett til å tvangsinnløse aksjonærminoriteten?

159. Peder Ås eier 100% av aksjene i Ås AS. Ås AS eier 51% av aksjene både i Åsdalen AS og Dalåsen AS. De resterende 49% av aksjene i Åsdalen AS og Dalåsen AS eies av Lars Holm. I selskapet Holmsåsen AS eier Åsdalen AS 65% av aksjene og Dalåsen AS eier 26%. De resterende aksjene i Holmsåsen AS eies av Lars Holm. Peder Ås krever i medhold av asl. § 4-26 å få innløse Lars Holms aksjer i  Holmsåsen AS. Lars Holm protesterer, og mener at vilkårene for tvangsinnløsning ikke er til stede. Hvem har rett? I alle selskaper gjelder hovedregelen i asl. § 5-3 (1).

3.9.2 Tvangsinnløsning av aksjonærminoritet etter krav fra aksjonærminoriteten

160. Gjør rede for begrunnelsen for regelen som gir aksjonærminoriteten rett til å kreve å bli innløst av aksjonærmajoriteten.

3.9.3 Innløsning av små aksjeposter i ASA

161. Er regelen i asal. § 4-24 et unntak fra hovedregelen i asal. § 4-15 (1)?

3.10 
Aksje‑ og egenkapital i AS og ASA

3.10.1 Aksjekapitalen

162. Hvorfor skal AS og ASA ha en aksjekapital?

163. Hva betyr det at kapitalforhøyelse i form av  XE "fondsemisjon" fondsemisjon  XE "kapitalnedsettelse" ikke inne​bærer at aksjonærene foretar noen form for innbetaling av aksjekapi​tal? Se Selskapsrett punkt 3.23.1.

164. Må AS og ASA ha et beløp tilsvarende aksjekapitalen plassert på sperret konto i bank?

3.10.2 Kravet om forsvarlig egenkapital

165. Gjør rede for på hvilke måter kravet om forsvarlig egenkapital (jf. asl. § 3-4/asal. § 3-4) har betydning.

166. På hvilken måte kan kravet om forsvarlig egenkapital beskytte henholdsvis selskapets kreditorer og aksjonærene?

3.10.3 Handleplikt ved uforsvarlig lav egenkapital

167. Asl. § 3-5/asal. § 3-5 har sin bakgrunn i EUs 2. selskapsdirektiv (Rdir. 77/91/EF, ”Kapitaldirektivet”) art. 17, som lyder slik (dansk tekst): 

”1. I tilfælde af betydelige tab på den tegnede kapital skal generalforsamlingen indkaldes inden for en frist, som fastsættes i medlemsstaternes lovgivninger, for at undersøge, om selskabet skal opløses, eller om andre foranstaltninger skal træffes.

2. Lovgivningen i en medlemsstat kan ikke fastsætte størrelsen af det tab, der anses som betydeligt i henhold til stk. 1, til mere end halvdelen af den tegnede kapital.”
Gjør rede for likheter og forskjeller mellom asl. § 3-5/asal. § 3-5 og EUs 2. selskapsdirektiv art. 17.

168. Gjør rede for hvilke plikter asl. § 3-5/asal. § 3-5 stiller til styret i AS/ASA.

169. Økonomien i Lillevik Sport og Spill AS er meget svak. Hvilke muligheter har det enkelte styremedlem til å finne ut om handleplikten etter asl. § 3-5 er i ferd med å inntre?

170. Må styret alltid innkalle generalforsamlingen hvis det finner at selskapet har en uforsvarlig lav egenkapital?

3.11 Avtaler mellom aksjonær og selskap

171. Asl. § 3-8/asal. § 3-8 har sin bakgrunn i EUs 2. selskapsdirektiv (Rdir. 77/91/EF, ”Kapitaldirektivet”) art. 11, som lyder slik (dansk tekst): 

”1.
Selskabets erhvervelse af ethvert fomuegode tilhørende en af de i artikel 3, litra i), omhandlede personer eller selskaber mod et vederlag svarende til mindst en tiendedel af den tegnede kapital skal undergives en efterprøvelse og offentliggørelse svarende til den i artikel 10 fastsatte, og erhvervelsen skal forelægges generalforsamlingen til godkendelse, såfremt den finder sted inden udløbet af en frist, der af den nationale lovgivning fastsættes til mindst to år at regne fra tidspunktet for selskabets stiftelse eller for opnåelse af tilladelsen til at begynde dets virksomhed.

Medlemsstaterne kan ligeledes foreskrive anvendelsen af disse bestemmelser, såfremt formuegodet tilhører en aktionær eller enhver anden person.

2.
Stk. 1 finder hverken anvendelse på erhvervelser inden for rammerne af selskabets løbende dispositioner, på erhvervelser på foranledning eller under kontrol af en administrativ eller retslig myndighed eller på erhvervelse på børsen.”
Art. 3 og art. 10, som art. 11 henviser til, lyder slik (dansk tekst): 

”Artikel 3

I det mindste følgende oplysninger skal fremgå enten af vedtægterne, af stiftelsesoverenskomsten eller af et særskilt dokument, som offentliggøres efter den fremgangsmåde, der er fastsat i hver medlemsstats lovgivning i overensstemmelse med artikel 3 i direktiv 68/151/EØF:

a)
hjemstedet;

b)
den pålydende værdi af de tegnede aktier, og mindst en gang om året antallet af disse aktier;

c)
antallet af tegnede aktier uden pålydende værdi, såfremt den nationale lovgivning tillader udstedelsen af sådanne aktier;

d)
i givet fald de særlige betingelser, der begrænser aktiernes overdragelighed;

e)
såfremt der findes flere aktieklasser, de under litra b), c) og d) omhandlede oplysninger for hver klasse samt de rettigheder, der er knyttet til aktierne i hver af disse klasser;

f)
aktiernes form, lydende på navn eller på ihændehaver, såfremt den nationale lovgivning tillader begge former, samt enhver bestemmelse om ændring fra den ene til den anden form, medmindre loven fastsætter de nærmere regler herfor;

g)
størrelsen af den del af den tegnede kapital, der er indbetalt på tidspunktet for selskabets stiftelse eller for opnåelse af tilladelsen til at påbegynde dets virksomhed;

h)
den pålydende værdi af de aktier eller, ved aktier uden pålydende værdi, antallet af de aktier, der udstedes mod indskud i form af andre værdier end kontanter, samt oplysninger om arten af disse indskud og indskydernes navn;

i)
identiteten af de fysiske eller juridiske personer eller de selskaber, af hvem eller i hvis navn vedtægterne eller stiftelsesoverenskomsten er underskrevet eller, såfremt stiftelsen af selskabet ikke sker samtidig, identiteten af de fysiske eller juridiske personer eller de selskaber, af hvem eller i hvis navn udkastet til vedtægterne eller stiftelsesoverenskomsten er underskrevet;

j)
den samlede størrelse, i det mindste angivet tilnærmelsesvis, af alle de omkostninger, som i forbindelse med stiftelsen, og i givet fald inden det får tilladelse til at påbegynde sin virksomhed, påhviler selskabet eller er påført dette;

k)
enhver særlig fordet som ved selskabets stiftelse, eller indtil det får tilladelse til at påbegynde sin virksomhed, tillægge nogen, som har deltaget i stiftelsen af selskab: eller i handlinger med henblik på opnåelse af nævnte tilladelse.

Artikel 10

1.
Ved indskud i form af andre værdier end kontanter skal der forud for selskabets stiftelse eller inden det får tilladelse til at begynde sin virksomhed, udarbejdes en redegørelse af en eller flere af selskabet uafhængige sagkyndige, som udpeges eller godkendes af en administrativ eller retslig myndighed. Disse sagkyndige kan i henhold til hver medlemsstats lovgivning være såvel fysiske som juridiske personer og selskaber.

2.
De sagkyndiges redegørelse skal i det mindste indeholde en beskrivelse af hvert af indskuddene samt oplysninger om den anvendte fremgangsmåde ved vurderingen og angive, om de derved fremkomne værdiansættelser mindst svarer til antallet og den pålydende værdi eller, ved aktier uden pålydende værdi, til den bogførte pariværdi, og i givet fald til overkursen for de aktier, der skal udstedes som vederlag.

3.
De sagkyndiges redegørelse skal offentliggøres efter de bestemmelser, der er fastsat i hver medlemsstats lovgivning i overensstemmelse med artikel 3 i direktiv 68/151/EØF.

4.
Medlemsstaterne kan undlade at anvende denne artikel, såfremt 90 % af alle aktiernes pålydende værdi eller, ved aktier uden pålydende værdi, af den bogførte pariværdi udstedes som vederlag for indskud i form af andre værdier end kontanter foretaget af et eller flere selskaber, og såfremt følgende betingelser er opfyldt:

a)
for så vidt angår det selskab, der modtager disse indskud, at de i artikel 3, litra i), omhandlede personer eller selskaber har givet afkald på udarbejdelsen af de sagkyndiges redegørelse;

b)
at dette afkald er offentliggjort i henhold til stk. 3;

c)
at de selskaber, der foretager disse indskud, råder over reserver, som efter loven eller vedtægterne ikke kan uddeles, og for hvilke beløbet i det mindste er lig med den pålydende værdi eller, ved aktier uden pålydende værdi, er lig med den bogførte pariværdi af de aktier, der er udstedt som vederlag for indskud i form af andre værdier end kontanter;

d)
at de selskaber, der foretager disse indskud, erklærer, at de med op til det under litra c) nævnte beløb står inde for den gæld, som det modtagende selskab måtte have stiftet mellem tidspunktet for udstedelsen af aktierne som modydelse for indskud i form af andre værdier end kontanter og et år efter offentliggørelsen af dette selskabs årsregnskab for det regnskabsår, i hvilket indskuddene er foretaget; overdragelse af disse aktier er ikke tilladt i denne periode;

e)
at den under litra d) nævnte indeståelse er offentliggjort i henhold til stk. 3;

f)
at de selskaber, der foretager disse indskud, henlægger et beløb, der er lig med det under litra c) nævnte, til en reserve, som først kan uddeles ved udløbet af en frist på tre år fra offentliggørelsen af det modtagende selskabs årsregnskab for det regnskabsår, i hvilket indskuddene er foretaget eller, i givet fald fra et senere tidspunkt, hvor alle inden for nævnte frist fremsatte krav i forbindelse med den i litra d) nævnte indeståelse er fyldestgjort.”

Gjør rede for likheter og forskjeller mellom asl. § 3-8/asal. § 3-8 og EUs 2. selskapsdirektiv art. 11.

172. Et av siktemålene med asl. § 3-8/asal. § 3-8 har vært å av​skjære muligheten for å omgå den lovpåbudte prosedyren for tingsinn​skudd ved stiftelse og kapitalforhøyelse. Forutsett at det i norsk rett ikke gjelder en regel som asl. § 3-8/asal. § 3-8. Hvordan kunne aksjonærene i så fall omgå den lovpåbudte prosedyrene for tingsinnskudd?

173. Lillevik Industrier AS har en aksjekapital på NOK 200.000, og skal etter sine vedtekter drive med ”Handel, industri, næringsutvikling og alt som står i forbindelse med dette”. Selskapet, som holder til i Lillevik sentrum, har i alle år drevet med produksjon av deler til motorer som brukes i fiskebåter. Selskapet har en rekke aksjonærer. Bl.a. eier Peder Ås 1% av aksjene i Lillevik Industrier AS.

Peders samboer, Marte Kirkerud, eier store lokaler sentralt i Lillevik sentrum. Hun tar kontakt med Lillevik Industrier og tilbyr selskapet en 24 måneders uoppsigelig leieavtale for lokaler han eier. Husleie er NOK 1000 m2/år, noe som tilsvarer markedsleie for liknende lokaler.

Lillevik Industrier AS har ikke behov for lokalene til sin produksjonsvirksomhet. Selskapet kan imidlertid innrede lokalene til helsestudio. Om Lillevik Industrier AS gjør dette, kan selskapet både tilby treningslokaler til egne ansatte, noe selskapet lenge hadde ønsket. Dessuten kan selskapet selge medlemskort og enkelttimer til alle andre i Lillevik kommune. Selskapet antar at dette kan gi gode inntekter.

  a) Gi en vurdering av om en slik leieavtale kan inngås uten hensyn til asl. § 3-8. b) Forutsett at avtalen omfattes av asl. § 3-8. Hvilke krav stiller dette til inngåelsen av avtalen? 

3.12 Selskapsorganene i AS og ASA

174. Hvilke selskapsorganer må eller kan det være i et ASA?

175. Hvilke selskapsorganer må eller kan det være i et AS?

176. Hvordan kan reglene om selskapsorganene i AS og ASA beskytte selskapskreditorenes interesser i forbindelse med at selskapet skal treffe beslutning om utdeling av utbytte? Se Selskapsrett punkt 3.22.1.

3.13 
Generalforsamlingen

3.13.1 Generalforsamlingens myndighetsområde

177. Hva betyr det at ”generalforsamlingen som hovedregel kan gi styret instruks om enhver sak, omgjøre styrets beslutninger hvis det ikke er inngått avtaler som gjør dette umulig, og selv avgjøre alle slags saker”?

178. Hvordan utøver generalforsamlingen sin myndighet til å gi styret instrukser? Se Selskapsrett punkt 3.13.7 og punkt 3.13.13.

179. Kan generalforsamlingen treffe et juridisk bindende vedtak om hvem bedriftsforsamlingen skal velge som styremedlemmer?

3.13.2 Ordinær generalforsamling

180. Hvilke saker skal behandles på ordinær generalforsamling?

3.13.3 Ekstraordinær generalforsamling

181. Hva er forskjellen på ordinær og ekstraordinær generalforsamling?

182. Hva skal til for at det må innkalles til ekstraordinær generalforsamling?

3.13.4 Aksjonærenes møterett

183. Hvorfor finnes det ingen regel tilsvarende asal. § 5-3 for AS?

184. Vedtektene i Storeby Industrier ASA bestemmer at aksjonærer som vil delta i generalfor​samlingen må melde dette til selskapet innen fire dager før møtet. Kan Peder Ås, som er aksjonær i selskapet, bruke e-mail for å melde at han vil delta på møtet?

185. Som hovedregel skal generalforsamlingen avholdes i form av et møte i den kommune hvor selskapet har sitt  XE "forretningskontor" forretningskontor (asl. §†5‑9/asal. §†5‑9). Hvordan kan man finne ut hvor selskapet har sitt forretningskontor?

3.13.5 Fullmektiger og rådgivere for aksjonærer

186. Hva er « XE "proxy-fights" proxy-fights»?

187. Du er eier av 100 aksjer i Lillevik Sport og Musikk AS, men har ikke anledning til å møte på selskapets ordinære generalforsamling den 10. mai 200x. Isteden vil du sende Peder Ås som din fullmektig. Lag en fullmakt som gir Peder rett til å representere deg på generalforsamlingen.

188. Generalforsamlingen i Storby Shipping og Offshore ASA i neste uke ligger an til å bli ”litt av et sirkus”. Selskapets største aksjonær, Peder Ås, har fått satt på dagsorden en rekke saker hvor han er meget kritisk til selskapets ledelse. Andre aksjonærer har uttrykt stor skepsis til hvordan Peder Ås utøver sin aksjonærrolle. ”På den generalforsamlingen skulle jeg gjerne vært, men jeg eier jo ingen aksjer i selskapet … ”, sier du til din gode venn Lars Holm. Lars, som selv eier én aksje, sier at ”Du kan jo bli med meg. Jeg skal sørge for at du kommer inn”. Hvordan må dere ordne dette?

3.13.6 Andre som har møterett eller –plikt

189. Hvorfor har daglig leder,  XE "revisor" revisor, samt medlemmene av styret og  XE "bedriftsforsamlingen" bedriftsforsam​lingen møterett og/eller møteplikt på generalforsamlingen?

3.13.7 Innkalling til generalforsamlingen

190. Alberth Carlsson er aksjonær i boligaksjeselskapet AS Hovinveien 7 og 9, og leier bolig av selskapet i Hovinveien 9. Den 27. april 2000 ble det i henhold til innkalling av 12. april 2000, som var underskrevet av Eigil Wekre (selskapets forretningsfører) “for styret i AS Hovinveien 7-9”, avholdt ordinær generalforsamling i selskapet. Etter at Carlsson hadde mottatt denne innkallingen, skrev han brev til selskapet v/ styrets leder og gjorde gjeldende at innkallingen ikke var lovlig, og at det måtte foretas ny innkalling. Han møtte ikke på generalforsamlingen, men spørsmålet om innkallingen var lovlig, ble tatt opp på møtet, og i protokollen fra generalforsamlingen er det i denne forbindelse protokollert:

“Innledningsvis gjorde styreleder Trond Møkleby oppmerksom på at styret har mottatt brev fra en av aksjeeierne, som hevder at innkallingen er ulovlig, antakelig fordi innkallingen er underskrevet av forretningsføreren på vegne av styret. De tre tilstedeværende styremedlemmer bekreftet imidlertid at det var styret som innkalte til dagens møte, selv om man i tråd med tidligere praksis hadde delegert til forretningsføreren å skrive under “for styret”, noe man mente aksjeloven ikke var til hinder for.

De fremmøtte var alle enige om å godkjenne innkallingen. Dersom den nye aksjelovens regler om innkallingen til generalforsamlingen innebærer at styreleder eller annet styremedlem personlig skal undertegne, må styret hensynta dette ved senere års innkallinger.”

Etter dette fremsatte Carlsson 23. juni 2000 begjæring til Oslo skifterett hvor retten ble bedt om å fastsette at den generalforsamling som ble holdt i AS Hovinveien 7 og 9 den 27. april 2000, var en nullitet, og å innkalle til lovlig ordinær generalforsamling for år 2000 i AS Hovinveien 7 og 9.

Var retten forpliktet til å innkalle generalforsamlingen? Se Rt. 2001 s. 132.

191. Lag et eksempel på en innkalling til ordinær generalforsamling i Lillevik Industrier AS.

3.13.8 Aksjonærenes rett til å få behandlet saker på generalforsamlingen

192. Hvem setter opp dagsorden for generalforsamlingen?

3.13.9 Aksjonærenes rett til informasjon på generalforsamlingen

193. Hva er begrunnelsen for at aksjonærene har rett til informasjon på generalforsamlingen?

3.13.10 Generalforsamling uten møte 

194. Nevn noen grunner til at generalforsamling bare bør kunne avholdes i form av et møte.

195. Nevn noen grunner til at det ikke bør være krav om møte for at generalforsamlingen skal kunne treffe vedtak.

196. Du er aksjonær i et AS med 10 aksjonærer. Selskapets styre har besluttet å avholde generalforsamling uten møte. Gjør rede for (1) hvordan styret må gå frem for å følge opp beslutningen, og (2) hvordan du må gå frem dersom du likevel ønsker at generalforsamlingen skal være et møte.

3.13.11 Aksjonærenes og aksjenes stemmerett

197. Hvorfor har ikke aksje som tilhører selskapet selv eller et datter​selskap, stemmerett på generalforsamlingen (jf. asl. §†5‑3 (3)/asal. §†5‑4 (3))?

198. I hvilke tilfeller har møtelederens stemmerett betydning?

199. Gjør rede for hva som skal til før en aksjonær er inhabil ved generalforsamlingens avstemninger.

200. Mindretallsaksjonærer i et aksjeselskap vedtok på generalforsamling å saksøke styrets formann. Styreformannen var samtidig flertallsaksjonær. Han avsto som inhabil ved avstemningen om sak skulle reises, men benyttet sitt flertall ved neste avstemning til å stemme ned valg av advokat A, som mindretallet ønsket som prosessfullmektig. Var styreformannen (flertallsaksjonæren) inhabil ved avstemningen om hvem som skulle velges som selskapets prosessfullmektig? Se RG 1995 s. 1012.

201. Gjør rede for forskjellen mellom « XE "klassebegrensninger" klassebegrensninger» (« XE "kvalitative stemmerettsbegrensninger" kvalitative stemmerettsbegrensninger») og « XE "stemmetak" stemmetak» (« XE "kvantitative stemmerettsbegrensninger" kvantitative stemmerettsbegrensninger»). Hvorfor brukes henholdsvis « XE "klassebegrensninger" klassebegrensninger» og « XE "stemmetak" stemmetak»?

202. Gjør rede for hvorfor vedtektsbestemte « XE "stemmetak" stemmetak» (« XE "kvantitative stemmerettsbegrensninger" kvantitative stemmerettsbegrensninger») bør suppleres med en vedtektsbestemt « XE "konsolidering" konsolideringsbestemmelse». Lag et eksempel på en « XE "konsolidering" konsolideringsbestemmelse» som kan tas inn i vedtektene til et ASA.

3.13.12 Åpningen av generalforsamlingen og avgjørelsen av spørsmålet om aksjonærenes stemmerett på generalforsamlingen

203. Aksjonær Peder Ås kom på generalforsamlingen i Storfjorden ASA først en halvtime etter at generalforsamlingen var åpnet. Har han rett til å stemme ved generalforsamlingens avstemninger?

204. Burde det for AS gjelde en regel tilsvarende asal. §†5-12 (2)?

3.13.13 Generalforsamlingens avstemninger

205. Storeby Industrier ASA er et børsnotert selskap, som fikk betydelige økonomiske problemer i begynnelsen av 1990-årene. I forbindelse med refinansiering av selskapet i 1992 utstedte selskapet nye ordinære aksjer og nye preferanseaksjer. I selskapets vedtekter ble det i denne forbindelse bl.a. fastslått:

”Selskapets aksjekapital er NOK 1.882.093.510 fullt innbetalt, fordelt på 276.418.702 aksjer av klasse Storeby Industrier ASA – A, og 100.000.000 aksjer av klasse Storeby Industrier ASA – B (preferanseaksjer). Aksjenes pålydende er NOK 5,-.

Selskapets aksjer kan overdras og erverves fritt.

Betingelsene for preferanseaksjene er som følger:

Preferanseutbytte (NOK pr. aksje):

Regnskapsår:
1993
1994
1995
1996
1997
1998

Utbytte:
0,90
0,90
0,70
0,70
0,50
0,50

Preferanseaksjene skal i tillegg til preferanseutbytte ha samme utbytte som de ordinære aksjene. Det kan ikke utbetales utbytte til de ordinære aksjene med mindre preferanseaksjene har fått fullt preferanseutbytte. Dersom det for et regnskapsår ikke blir utbetalt fullt utbytte til preferanseaksjene, skal det ikke kunne utbetales utbytte til de ordinære aksjene for det etterfølgende regnskapsår.

Innløsning kan vedtas på ordinær generalforsamling i 1998 eller 1999, og skal da gjennomføres snarest mulig, dog slik at aksjonærene skal ha utbetalt det utbytte som måtte bli vedtatt på den aktuelle generalforsamling. Ved behandlingen av spørsmålet om innløsning av preferanseaksjene skal aksjeeiere som eier preferanseaksjer ikke ha stemmerett, hverken for sine preferanseaksjer eller for sine ordinære aksjer.

Innløsningskursen skal være NOK 11,60 pr. aksje i 1998, alternativt NOK 11,90 pr. aksje i 1999.

Dersom innløsning ikke vedtas senest på ordinær generalforsamling i 1999, omdannes preferanseaksjene til ordinære aksjer med virkning fra første dag etter slik generalforsamling.”

Gi en redegjørelse for de regler som kommer til anvendelse ved et vedtak om å omdanne preferanseaksjene til ordinære aksjer. Oppgaven skal besvares på grunnlag av allmennaksjeloven av 1997.

206. Gi eksempler på når asl. §†5‑17 (2)/asal. §†5‑17 (2) kommer til anvendelse.

207. Ifølge innkallingen til generalforsamling i Kværner ASA den 29.09.2000 var det fremsatt følgende forslag til vedtektsendring:

”§ 8 Tilbudsplikt

Den som gjennom erverv blir eier av aksjer som representerer mer enn 30%  av stemmene i selskapet, kan ikke utøve stemmerett for de aksjer som overskrider grensen på 30%, uten å ha gitt tilbud om kjøp av de øvrige aksjer i selskapet. Ved avgjørelsen av spørsmålet om grensen på 30% er overskredet skal bestemmelsene om konsolidering av eierandeler og unntak fra tilbudsplikten i de til enhver tid gjeldende regler om tilbudsplikt for børsnoterte aksjer etter norsk rett legges til grunn.


For et eventuelt tilbud om kjøp av de øvrige aksjene i selskapet gis de til enhver tid gjeldende regler om tilbudsplikt for børsnoterte aksjer etter norsk rett anvendelse så langt disse reglene passer, herunder bla. reglene om prisfastsettelse og gjennomføring.


Styret avgjør om stemmerettsbegrensningen kommer til anvendelse, herunder om et fremsatt tilbud er i overensstemmelse med bestemmelsene i annet ledd.


Denne bestemmelse medfører ingen innskrenkning i de til enhver tid gjeldende regler om tilbudsplikt for børsnoterte aksjer etter norsk rett.”

Hvor stort flertall er nødvendig for å få vedtatt forslaget?

208. I vedtektene til Lillevik Sport AS heter det bl.a. at ”Selskapets aksjer er fritt omsettelige”. Selskapet vurderer nå å innføre en bestemmelse som sier at ”Erverv av aksje i selskapet er betinget av samtykke”. Hvor stort flertall er nødvendig for at forslaget skal bli vedtatt?

209. Gi eksempel på når asl. §†5‑20 (1) nr. 1/asal. §†5‑20 (1) nr. 1 kommer til anvendelse.

210. Gi eksempel på et generalforsamlingsvedtak som er egnet til å gi visse aksjonærer eller andre en urimelig fordel på andre aksjonærers eller selskapets bekostning.

211. Med utgangspunkt i Rt. 1937 s. 439 kan det gis et eksempel på myndighetsmisbruk i forbindelse med at selskapet gir et lån til et et annet selskap som hovedaksjonæren har interesser i. Eksempelet forutsetter at lånet ikke rammes av andre regler. Hvilke regler kan dette være? Se Selskapsrett punkt 3.22.3.

3.13.14 Protokollasjon

212. Lag et eksempel på en protokoll fra en generalforsamling.

213. Gjør rede for særreglene som gjelder for protokollen etter generalforsamling uten møte i AS med inntil 20 aksjonærer.

3.13.15 Søksmål mot generalforsamlingens beslutninger

214. Hva innebærer det at søksmål om gyldigheten av generalforsamlingens beslutninger som hoved​regel være anlagt innen tre måneder?

3.14 
Styret

3.14.1 Styrets oppgaver

215. Hvilke oppgaver har styret?

216. Hvordan er rangforholdet mellom generalforsamlingen, styret og daglig leder i (a) selskaper uten bedriftsforsamlinge, og (b) selskaper med bedriftsforsamling?

217. Hva betyr det at styret skal representere selskapet utad og tegne dets firma? Se Selskapsrett punkt 3.16.

218. På hvilken måte har styrets plikt til å sørge for utarbeidelse av redegjørelse ved selska​pets erverv fra aksjonærer m.v. (jf. asl. §†3‑8 (3)/asal. §†3‑8 (3)) ”en side til beskyttelse av  XE "aksjonæ rminoritet" aksjonærminoriteten”?

219. Hva betyr det at styret har ansvar for å ” håndheve eventuelle  XE "personklausuler" personklausuler (asl. §†4‑18 (1)/asal. §†4‑18 (1)”?

220. Hva betyr det at styret må ”utarbeide forslag til opptak av  XE "konvertibelt lå n" konvertibelt lån eller styrefullmakt til be​slutning om opptak av konvertibelt lån (asl. §†11‑3, §†11-8/asal. §†11‑3, §†11-8)”?

221. Hva betyr det at styret må ”utarbeide forslag til beslutning om utstedelse av  XE "frittstå ende tegningsrettigheter" frittstående tegnings​retter i ASA (asal. §†11‑12 (4)”?

222. Hva betyr det at styret må ”utarbeide forslag til beslutning om utstedelse av  XE "frittstå ende tegningsrettigheter" frittstående tegnings​retter i ASA (asal. §†11‑12 (4)”?

223. Rt. 1995 s. 1026, som er avgjort på grunnlag av aksjeloven 1976, lyder slik:

”Innenfor familieeide foretagender ble det truffet disposisjoner som bl.a angikk familiens forretningsgård og en forretning tilhørende familien i samme gård.  Det oppsto tvist om den leiekontrakt som var inngått mellom gården og forretningen.  Leietiden ble nedsatt med hjemmel i bestemmelsene i aksjeloven § 8-15, jfr. § 8-14. Leiekontrakten kunne ikke kjennes uforbindende.  Uttalelser også i tilknytning til aksjelovens utbytteregler (§ 12-4, jfr. § 12-8 og § 12-5), gaveregelen i aksjeloven § 12-9, og avtaleloven § 33 og § 36.

Saksgang: Eidsivating Lagmannsrett LE-1993-00070 - Høyesterett HR-1995-00091 A, nr 39/1994. 

Parter: Sandakergården A/S (Advokat Sven Eriksrud - til prøve) mot Sandaker Herreklær A/S (Advokat Tore Sverdrup Engelschiøn).

Forfatter: Schei, Skåre, Dolva, Coward, Sinding-Larsen.

Saken gjelder spørsmålet om en leiekontrakt til butikklokaler kan settes til side eller er ugyldig, eventuelt om den kan revideres, etter selskapsrettslige eller avtalerettslige regler.

Sakens bakgrunn er i korthet: N. J. Sandaker A/S drev i mange år butikk for herreklær i Oslo, fra 1968 i Stortorvet 5.  I 1980 kjøpte selskapet to tredjedeler av denne eiendommen og i 1985 den resterende tredjedelen.  Stortorvet 5 er en forretningsgård beliggende mellom Stortorvet og Karl Johans gate.  Gården er oppført i 1890-årene, og har et samlet areal på ca 1800 m2 fordelt på 6 etasjer med tillegg av loft og kjeller.  I 1990 endret selskapet navn til Sandakergården A/S, og jeg bruker dette navnet uten hensyn til hvilken tidsperiode drøftelsen knytter seg til. 

De 100 aksjene i Sandakergården A/S var, med unntak for en aksje, eid av medlemmer av familien Vegheim.  I 1983 hadde Ellen Vegheim 89 aksjer, hennes ektefelle Einar Vegheim 8 aksjer og deres barn Ingunn Vegheim Kaalstad og Stein Vegheim hadde 1 aksje hver.  Den siste aksjen var eid av familiens juridiske rådgiver, advokat Sverre Sunde.  Det året ble det inngått en avtale mellom foreldrene og barna, benevnt "Familieavtale".  Bakgrunnen for og formålet med avtalen er angitt innledningsvis i den.  Det heter her:

"Det er Ellen og Einar Vegheims ønske sammen med Ingunn og Stein å fastlegge hovedretningslinjene for barnas arv, herunder betingelsene for Ellen og Einar Vegheims fremtidige tilbaketrekning fra ledelsen av og pensjonering i N.J. Sandaker A/S, og Steins inntreden i og stilling i samme firma."

Fordi enkelte bestemmelser i avtalen først ville få virkning etter Ellen og Einar Vegheims død og for arv etter dem, ble testamentsformer iakttatt. 

Som et ledd i familieavtalen ble det foretatt en vedtektsendring i Sandakergården A/S. Aksjene ble omgjort slik at det skulle være 20 A-aksjer med stemmerett og 80 B-aksjer uten stemmerett.  Stein Vegheim skulle etter avtalen få et visst antall B-aksjer i arveforskudd og en rett til å kjøpe de resterende B-aksjene til bokført verdi.  Kjøpsretten skulle fra 1 juli 1988 også gjelde A-aksjene, som til da skulle tilhøre Ellen Vegheim. Dersom han ikke kjøpte eller fikk overdratt aksjene fra foreldrene, skulle han arve dem etter lengstlevendes død.

Den 1 juli 1988 skulle Stein Vegheim overta som disponent i selskapet, og Ellen og Einar Vegheim tre ut som disponenter.  De var fra uttredelsestidspunktet gjennom avtalen sikret pensjon fra selskapet. Jeg nevner i denne forbindelse at Einar Vegheim døde i 1987, og at Stein fra dette tidspunkt overtok som disponent.

Ingunn Kaalstad fikk ved avtalen, eller hun hadde allerede fått, overført flere faste eiendommer og hun fikk en leierett til et butikklokale på 42 m2 i gårdens første etasje, mot Karl Johans gate, pluss nødvendige tilleggsrom.  Denne leieretten løper til 1 februar 2074 og leien skal være 2 prosent av brutto omsetning.  Ved fremleie, som hun er gitt rett til, skal leien være 50 prosent av brutto fremleieinntekt.

Våren 1989 satt fremdeles Ellen Vegheim med samtlige A-aksjer i selskapet.  Stein Vegheim hadde på dette tidspunktet 19 B-aksjer og Ingunn Kaalstad 1 B-aksje.  Styret besto nå av Ellen Vegheim som styreformann og Ingunn Kaalstad, Stein Vegheim og Sverre Sunde som styremedlemmer.

Det oppsto misnøye med Stein Vegheims ledelse av selskapet, og det må legges til grunn at han var uegnet som leder.

Våren 1989 ble det holdt drøftelser mellom Ellen Vegheim og advokat Sunde, hvor også enkelte ansatte i selskapet og Ingunn Kaalstad i noen grad var involvert, om hva som skulle gjøres med den fremtidige driften av selskapet og butikken.  Stein Vegheim ble holdt utenfor disse drøftelsene.  Dette ledet fram til en rekke disposisjoner, som alle ble foretatt 24 april 1989. 

For det første ble det avholdt generalforsamling i selskapet.  Som nytt styre ble foreslått valgt advokat Sverre Sunde, Kjell Paulsen og Bjørn Amundsen.  De to sistnevnte var ansatt i selskapet.  Stein Vegheim erklærte at han ville fratre som disponent om disse ble valgt.  Det skjedde, og han sa umiddelbart opp sin stilling som disponent, og forlot møtet.  Jeg nevner at hans fratreden og oppgjøret i denne forbindelse senere i 1989 er formalisert i en avtale mellom ham og Sandakergården A/S.

Det ble så holdt møte i det nyvalgte styret.  Det ble der vedtatt å skille driften av butikken og driften av eiendommen.  Butikken ble overdratt til Sandaker Herreklær A/S, som var et sovende selskap etter en nedlagt butikkdrift i Hotell Viking-gården 98 av de 100 aksjene i Sandaker Herreklær A/S var eid av Sandakergården A/S.

Sandaker Herreklær A/S ble gitt en leiekontrakt til de butikklokaler m v som hadde vært benyttet til butikkdriften.  Samlet var arealet på noe over 700 m2.  Etter leieretten skal leieforholdet løpe uten oppsigelse frem til 1 juli 2088, med andre ord i 99 år fra leieforholdets begynnelse.  Husleien er satt til 3 prosent av bruttoomsetningen i Sandaker Herreklær A/S. Det er gitt rett til fremleie, og leien til Sandakergården A/S skal i så fall være 50 prosent av brutto fremleieinntekt, likevel ikke mindre enn 3 prosent av fremleietakerens omsetning i lokalene.  Denne fremleieretten ble frafalt under prosedyren for Høyesterett.

Det ble - også 24 april - besluttet å avhende aksjene i Sandaker Herreklær A/S. Ingunn Kaalstad ble gitt en rett til å kjøpe disse aksjene for kr 4.400 pr aksje, som ville samsvare med bokførte verdier. Tilbudet inneholder bestemmelser om at Sandaker Herreklær A/S i perioden 1 juli 1989 til 30 juni 1994 skulle betale, det første året hele og deretter halvparten av, den pensjon Ellen Vegheim var sikret gjennom  familieavtalen fra 1983.  Den pensjonsforpliktelse som ikke ble overtatt av Sandaker Herreklær A/S, skulle bæres av Sandakergården A/S. Ingunn Kaalstad hadde 8 dagers akseptfrist.  Hun aksepterte imidlertid samme dag.

Ingunn Kaalstads kjøp av aksjene i Sandaker Herreklær A/S ble finansiert ved arveforskudd fra moren, også gitt 24 april 1989.  Stein Vegheim fikk samtidig et arveforskudd av tilsvarende størrelse.

Stein Vegheim hevder at han først i 1990 ble kjent med leiekontrakten mellom Sandakergården A/S og Sandaker Herreklær A/S. På generalforsamling i Sandakergården A/S 23 mai 1990 tok Stein Vegheim opp spørsmålet om lovligheten av husleiekontrakten.  Han fikk senere i 1990 innkalt til en ekstraordinær generalforsamling til behandling av et forslag om at styrets beslutning om å inngå leiekontrakten med Sandaker Herreklær A/S skulle kjennes ugyldig.  Som grunnlag for ugyldighet ble anført aksjeloven § 8-14 første ledd og § 9-16.  Forslaget ble ikke vedtatt.  Stein Vegheim tok deretter ut forliksklage mot Sandakergården A/S og Sandaker Herreklær A/S. Det ble - forgjeves - foretatt mekling, men saken er ikke forfulgt videre for domstolene.

I 1991 endret Ellen Vegheim holdning og sluttet seg til sønnens standpunkt om at leiekontrakten var ugyldig.  Det ble valgt nytt styre i Sandakergården A/S med Ellen Vegheim som formann og blant annet Stein Vegheim som styremedlem.  Den 19 februar 1992 reiste Sandakergården A/S, med Stein Vegheim som hjelpeintervenient, sak mot Sandaker Herreklær A/S. Prinsipalt ble krevet at leiekontrakten skulle kjennes uforbindende for Sandakergården A/S, subsidiært at den skulle endres.  Kravet var begrunnet i aksjeloven § 12-4, jf § 12-5 og § 12-8, aksjeloven § 12-9, aksjeloven § 8-14 og § 9-16 og avtaleloven § 33 og § 36.

Oslo byrett avsa 16 november 1992 dom med slik domsslutning:

"1.
I § 5 og § 11 i leiekontrakten av 24 april 1989 mellom N.J. Sandaker   A/S og Sandaker Herreklær A/S endres prosentsatsen "3 %" - tre prosent - til "6 %" - seks prosent.  

2.
Saksomkostninger tilkjennes ikke."  

Byretten la til grunn at leiekontrakten var bindende, men at det var grunnlag for revisjon etter avtaleloven § 36.

Etter byrettens dom har Stein Vegheim kjøpt morens aksjer i Sandakergården.  Han ble da eier av samtlige A-aksjer og 78 B-aksjer i selskapet.  Han frafalt etter dette hjelpeintervensjonen.  Aksjekjøpet ble finansiert ved låneopptak.  Långiveren er gitt en rett til å kjøpe gården når det foreligger rettskraftig dom i saken.

Sandakergården A/S påanket byrettens dom til lagmannsretten. Sandaker Herreklær A/S innga motanke.  Eidsivating lagmannsrett avsa 3 januar 1994 dom i saken med slik domsslutning:

"1.
Sandaker Herreklær A/S frifinnes.  

2.
Saksomkostninger tilkjennes ikke, verken for by- eller lagmannsrett."  

Dommen er avsagt under dissens.  Flertallet la til grunn at leiekontrakten til Sandaker Herreklær A/S verken stred mot de påberopte regler i aksjeloven eller mot avtalerettslige ugyldighetsregler.  Det var etter flertallets mening ikke grunnlag for å revidere avtalen etter avtaleloven § 36.  Mindretallet kom til at leiekontrakten representerte en verdioverføring fra Sandakergården til Ingunn Kaalstad i strid med aksjeloven utbytteregler.

Sandakergården A/S har påanket lagmannsrettens dom til Høyesterett.  Anken gjelder rettsanvendelsen og bevisbedømmelsen.  Saken står rettslig og faktisk i samme stilling som for de tidligere instanser.

Jeg nevner at det er ytterligere ett søksmål i tilknytning til nærværende sakskompleks.  Stein Vegheim har saksøkt Ingunn Kaalstad og Sandaker Herreklær A/S for Asker og Bærum herredsrett.  Det er prinsipalt krevet erstatning med grunnlag i at leieavtalen av 24 april 1989 krenker Stein Vegheims rettigheter etter familieavtalen av 1983. Subsidiært er det gjort gjeldende at denne leieavtalen må omstøtes etter arveloven § 19.  Saken for Asker og Bærum herredsrett er stanset i påvente av avgjørelsen i nærværende sak.

Det nærmere saksforhold fremgår av byrettens og lagmannsrettens dommer.

Den ankende part, Sandakergården A/S, har i hovedtrekk anført:

Disposisjonene den 24 april 1989 må ses samlet.  Det er virkningene av disse som er sentrale, både i forhold til aksjeloven regler og i forhold til avtaleloven § 33 og § 36.  Familieavtalen av 1983 er uten betydning for vurderingen av de aksjerettslige spørsmål. Den kommer derimot inn ved vurderingen etter avtaleloven § 33 og i noen grad også i forhold til § 36.  Disposisjonene den 24 april medførte at Sandakergården A/S uten motytelse ble fratatt en meget vesentlig del av verdien av eiendommen.  Påheftet av leiekontrakten reduserte salgsverdien av gården med omkring 16 millioner kroner, og tilførte Ingunn Kaalstad som eier av Sandaker Herreklær A/S, denne verdien.  Leiekontrakten vil for øvrig ha den konsekvens for Sandakergården A/S at de fremtidige leieinntekter vil være så lave at de ikke gir dekning for selskapets utgifter.  Sandakergården A/S vil etter noen tid måtte gå konkurs. 

Overføringen av leieretten, formelt til Sandaker Herreklær A/S, reelt til Ingunn Kaalstad, innebar en utbyttebetaling fra Sandakergården A/S til Ingunn Kaalstad etter aksjeloven § 12-4, og det langt utover de rammer for utbytte som er gitt i lovens § 12-5.  Det er uholdbart, som lagmannsrettens flertall gjør, å tolke § 12-4 slik at den bare gjelder overføringer til aksjeeiere i denne egenskap.  Derimot må et selskap kunne handle på forretningsmessige vilkår med en medkontrahent som også er aksjonær, uten at dette rammes av utbyttebestemmelsene, hvis det foreligger en balansert avtale og ikke en ensidig overføring.

Virkningen av at det er gitt et utbytte i strid med § 12-4, jf § 12-5 er regulert i § 12-8.  Etter bestemmelsen skal aksjeeieren tilbakebetale det han har mottatt, og dette gjelder her uansett om mottakeren var i god tro.  Aksjeeier er Ingunn Kaalstad.  Hun har imidlertid oppnådd gevinsten ved at Sandaker Herreklær A/S er gitt leieretten, og en restitusjon nødvendiggjør at Sandaker Herreklær A/S gir fra seg fordelen.  Kravet må derfor rettes mot Sandaker Herreklær A/S. Aksjeloven § 12-8 gir anvisning på restitusjon.  Kravet om dom for at avtalen ikke er bindende i fremtiden, må anses som et krav om noe mindre og må ligge innenfor den ramme bestemmelsen trekker opp.

Om man ikke skulle kunne anse overføringen som et utbytte, må den iallfall være en gave etter aksjeloven § 12-9.  Den kan ikke ytes med hjemmel i annet ledd, dels fordi den går ut over rammen i § 12-5 og dels fordi det ikke foreligger tilslutning fra samtlige aksjonærer.

Virkningen av overtredelsen av § 12-9 må være at Sandakergården A/S er ubundet av disposisjonen.  Denne rettsvirkning må være uavhengig av om Ingunn Kaalstad var i god eller ond tro i forbindelse med disposisjonen.  Hun var for øvrig kjent med disposisjonene som ble foretatt 24 april 1989, og var derfor ikke i god tro.

Disposisjonen er også i strid med aksjeloven § 8-14 og § 9-16. Sandaker Herreklær A/S og Ingunn Kaalstad er gjennom leiekontrakten gitt urimelige fordeler på Sandakergårdens bekostning.  Også dette gir grunnlag for ugyldighet av avtalen. 

Kontrakten er videre ugyldig etter avtaleloven § 33.  Det er uriktig når lagmannsrettens flertall i vurderingen av denne bestemmelsen legger vekt på at disposisjonene var hensiktsmessige og adekvate ut fra det Ellen Vegheim ønsket.  Poenget er at avtalen krenker Stein Vegheims rettigheter.  At også tredjemanns rettigheter kan være beskyttet, er lagt til grunn i rettspraksis, jf Rt 1965 501.

Også avtaleloven § 36 tilsier at leiekontrakten for fremtiden må være uforbindende for Sandakergården A/S, iallfall at vilkårene for leieretten må revideres.  Lagmannsretten har tatt feil med hensyn til de økonomiske belastninger leieavtalen påfører Sandakergården A/S, ved at inntektene ikke kan dekke driftsutgiftene.  Videre har lagmannsretten tatt feil når den er kommet til at Stein Vegheim vil kunne oppnå en betydelig gevinst ved salg av den faste eiendom.  Retten har blant annet sett bort fra gjeldsbelastningen på eiendommen og de skatte- og avgiftsmessige konsekvenser av et salg.  Det Stein Vegheim ville oppnå ved salg, er meget beskjedent sammenlignet med de fordeler Ingunn Kaalstad fikk gjennom familieavtalen og transaksjonene 24 april 1989.

Den ankende part har for Høyesterett nedlagt slik påstand:

"Prinsipalt:

Leiekontrakten av 24 april 1989 mellom Sandakergården AS (tidl. N.J. Sandaker AS) og Sandaker Herreklær AS er ikke bindende for Sandakergården AS.

Subsidiært:

Punkt 7 b i leiekontrakt av 24 april 1989 mellom Sandakergården AS og Sandaker Herreklær AS endres til å lyde:

"Leieforholdet utløper uten oppsigelse den 31 desember 1995."

Punkt 11 i leiekontrakten oppheves, og punkt 2, første og tredje avsnitt endres til:

"Leiesummen utgjør markedsleie."

"Leien erlegges forskuddsvis den 1 i hvert kvartal."

I begge tilfeller:

Sandakergården AS tilkjennes saksomkostninger for byrett, lagmannsrett og Høyesterett."

Ankemotparten, Sandaker Herreklær A/S, har for Høyesterett gjort gjeldende:

Det er helt sentralt både i forhold til de aksjerettslige og de avtalerettslige regler å trekke inn familieavtalen fra 1983. Disposisjonene den 24 april 1989 må ses i lys av familieavtalen. Formålet med familieavtalen var for det første å sikre fremtidig drift av herreekviperingsbutikken.  Dernest å foreta en fordeling mellom Stein og Ingunn.  Varig og stabil drift av butikken forutsatte at denne var sikret rimelige lokaler.  Formålet med kjøpet av Stortorvet 5 var nettopp dette.  Gården var et aksessorium til butikkdriften.  Begge deler inngikk i selskapet.  Realiteten var at gården helt fra den ble anskaffet hadde vært "påheftet" butikken og driften der.  Leien på 3 prosent av bruttoomsetningen ga i virkeligheten mer enn dekningsbidraget fra butikkdriften den gang butikken inngikk i Sandakergården A/S. Leieavtalen formaliserte bare det som hele tiden hadde vært den økonomiske realitet for Sandakergården A/S, nemlig at gården skulle bidra til å gjøre det mulig å drive butikken.  Denne økonomiske realitet er fundamental.

Lagmannsrettens - flertallets - forståelse av aksjeloven § 12-4 er riktig.  For det første foreligger det ikke noen overføring av verdier.  Dernest er det ikke som aksjonær, men som datter, at Ingunn Kaalstad, gjennom Sandaker Herreklær A/S, får leiekontrakten.  Hennes aksjebesittelse er tilfeldig, og overføringen har ikke noe med denne å gjøre.

Også av prosessuelle grunner kan kravet ikke føre frem.  Det var Ingunn Kaalstad som var aksjonær i Sandakergården A/S. Men det er Sandaker Herreklær A/S som er gitt leiekontrakten.  Rett saksøkt for et restitusjonskrav skulle derfor være henne og ikke selskapet.

Heller ikke de øvrige regler som er påberopt i aksjeloven, gaveregelen i § 12-9 og misbruksreglene i § 8-14 og § 9-16, kan føre til at avtalen ikke er bindende for Sandakergården A/S. Som påpekt foreligger det ingen overføring av verdier.  Ingunn Kaalstad var for øvrig i god tro, og dette må også være til hinder for ugyldighet.

Avtaleloven § 33 får ikke anvendelse.  Partene i avtalen var innforstått med de disposisjoner som ble foretatt, og rettsvirkningene av dem.  Disposisjonene 24 april 1989 var ikke på noen måte illojale.  I virkeligheten sikret de, så langt som mulig, gjennomføringen av formålet med familieavtalen av 1983.  De forrykket ikke balansen mellom Stein og Ingunn, og man oppnådde fortsatt drift av butikken.  Dernest kommer at det er Steins interesser som påstås krenket.  Han var ikke part i avtalen, og § 33 beskytter ikke tredjemann.

Heller ikke avtaleloven § 36 kan føre frem.  Det er ikke dekning for å si at Sandakergården A/S vil gå konkurs fordi leieinntektene ikke dekker driftsutgiftene.  Tvert imot viser den analyse som er foretatt av statsautorisert revisor Magnussen, at selskapet vil ha et ikke ubetydelig overskudd i årene som kommer.

For øvrig er de tall den ankende part har fremlagt om de økonomiske virkninger av familieavtalen og avtalen av 24 april 1989 sterkt misvisende.  Situasjonen er i dag at partene er kommet noenlunde likt ut.  Om den ankende parts krav skulle føre frem, vil det skje en formidabel forfordeling i hans favør.

Ankemotparten, Sandaker Herreklær A/S, har nedlagt slik påstand:

"Lagmannsrettens dom punkt 1 stadfestes.  Sandaker Herreklær AS tilkjennes saksomkostninger for byrett, lagmannsrett og Høyesterett."

Jeg er kommet til et annet resultat enn byretten og lagmannsretten.

Innledningsvis finner jeg grunn til å se nærmere på de disposisjoner som ble foretatt den 24 april 1989 og virkningene av disse.

Ingunn Kaalstad har fremhevet at tidsrekkefølgen mellom disposisjonene den 24 april er viktig.  Hun har hevdet at hun fikk opsjonen på aksjene i Sandaker Herreklær A/S etter at Sandaker Herreklær A/S hadde fått leieretten i Torvet 5, og at det var en tilfeldighet at hun aksepterte samme dag.  Dette skal få betydning bl a i forhold til aksjeloven § 12-4.

Jeg kan ikke se at tidsrekkefølgen for disposisjonene har betydning.  Som byretten og lagmannsretten legger jeg til grunn at disposisjonene den 24 april må ses som et hele.  De fremtrer som ledd i en samlet plan.  Det må legges til grunn at også Ingunn Kaalstad før den 24 april var informert om disposisjonene som helhet.  Rettsvirkningene må vurderes ut fra denne helheten.

Hva er så realiteten i disposisjonene den 24? Butikkdriften skilles altså ut og føres over i datterselskapet Sandaker Herreklær A/S. Datterselskapet påheftes begrensede pensjonsforpliktelser overfor Ellen Vegheim.  Ingunn Kaalstad får kjøpe de 98 aksjene i Sandaker Herreklær A/S for kr 4.400 pr aksje, tilsvarende bokført verdi.  Så langt kan det ikke konstateres mangel på balanse mellom ytelsene.

En overdragelse av herreekviperingsforretningen måtte forutsette at kjøperen samtidig fikk leierett til lokalene for en rimelig tid fremover og til en leie som ga grunnlag for en økonomisk forsvarlig drift av forretningen.  Dette må gjelde uten hensyn til om forretningen ble solgt til Ingunn Kaalstad eller til en utenforstående kjøper.

Spørsmålet er om den leiekontrakt som ble inngått, ga Sandaker Herreklær A/S slike fordeler på Sandakergårdens bekostning at det derved oppsto en mangel på balanse totalt sett.  Jeg har redegjort for hovedtrekkene i leieavtalen.  Leieretten var altså på 99 år og med - som hovedregel - en leie på 3 % av bruttoomsetningen i butikken.  At dette er en leierett av meget betydelig økonomisk verdi, ut fra kombinasjonen varighet og leienivå, er ikke tvilsomt.  Fra Sandakergården A/S er det hevdet at leieavtalen for dette selskapet innebar et avkall på verdier i størrelsesorden 16 millioner kroner og en tilsvarende fordel for Sandaker Herreklær A/S. Om denne verdivurderingen er holdbar, behøver jeg ikke ta stilling til.  Poenget, som det ikke kan være tvil om riktigheten av, er at det er snakk om meget betydelige verdier. Forutsetningen for at denne verdi kunne realiseres, var imidlertid at herreekviperingsforretningen ble avviklet og lokalene leiet ut til andre formål, eventuelt salg av gården uten påhefte av leiekontrakt.

Sandaker Herreklær A/S har sterkt fremhevet at disposisjonene den 24 april, og bedømmelsen av de økonomiske realiteter i denne, ikke kan ses løsrevet fra familieavtalen av 1983.  Det er anført at Steins rettigheter i Sandakergården A/S ble gitt ham nettopp fordi det var foreldrenes ønske at herreekviperingen skulle drives videre.  En forutsetning for dette var at butikken ble sikret rimelige lokaler.  Den kan ikke gi et dekningsbidrag ut over 3 %, og denne begrensningen i utbyttemulighet på gården lå der altså før disposisjonen 24 april 1989 ble foretatt.  Lagmannsretten har uttalt om dette:

"Kjøpet av 2/3 av gården i 1980 synes i første rekke motivert av ønsket om å finne trygge lokaler for butikken.  Situasjonen kan ha vært en noe annen ved kjøpet av den siste 1/3 av gården i 1985, men hovedinntrykket av at butikkvirksomheten fortsatt var det sentrale, står likevel fast.  Flertallet finner etter dette at foreldrene må ha forutsatt at Stein Vegheim skulle drive butikken videre i de etablerte lokaler i Stortorvet 5 med de økonomiske konsekvenser dette innebar for så vel gården som butikken.  Flertallet kan vanskelig forestille seg at foreldrene ville tilsagt Stein Vegheim slike rettigheter som familieavtalen hjemler med mindre fortsatt drift av butikken lå i bunnen som en forutsetning for hele arrangementet."

Denne bevisvurderingen - at butikkdriften var det sentrale og at "fortsatt drift" lå i bunnen av avtalen fra 1983 - legger jeg til grunn. Ut fra en slik synsvinkel er det nærliggende å si at Sandakergården A/S heller ikke før leiekontrakten av april 1989, hadde utsikt til å få et dekningsbidrag ut over 3 % fra butikken, og at en utleie på dette nivå derfor ikke forverret selskapets økonomiske stilling.

Jeg kan likevel ikke se annet enn at det bånd som leieretten la på utnyttelsen av gården, gikk langt ut over det som med rimelighet kunne forankres i hensynet til fortsatt drift av forretningen og forutsetningene som lå til grunn for familieavtalen.  Ved leieretten ble de mest verdifulle lokalene skilt fra eierretten, for nær sagt all fremtid, og uten mulighet for tilpasning til eventuelle fremtidige endringer i behov eller økonomiske forutsetninger.  Hensynet til "fortsatt drift" ville etter min mening lojalt og rimelig vært ivaretatt dersom Sandaker Herreklær A/S hadde fått en leierett, med leienivå som i avtalen fra april 1989, begrenset til 20 - 25 år.  Dette er en lang periode i butikk- og forretningsdrift.  Også sett i lys av familieavtalen, kan jeg derfor ikke se annet enn at Sandaker Herreklær A/S og Ingunn Kaalstad er tilført en betydelig økonomisk fordel, på Sandakergårdens og Stein Vegheims bekostning.

Jeg ser så på de konsekvenser dette kan få i forhold til de grunnlag som er påberopt for at leiekontrakten er uforbindende eller ugyldig, eller at den må revideres.

Sandakergården har anført at den økonomiske fordel ved leiekontrakten var utbytte for Ingunn Kaalstad som aksjonær i Sandakergården A/S, jf aksjeloven § 12-4, særlig første ledd annet punktum, og at dette må føre til at avtalen er uforbindende etter aksjeloven § 12-8 jf § 12-5.

Denne anførselen kan etter min mening ikke føre frem.  For at det skal være et utbytte etter § 12-4, må det foreligge "utbetaling på aksjer".  I dette ligger at det må være en sammenheng mellom aksjebesittelsen og ytelsen.  En slik sammenheng mangler her. Disposisjonene den 24 april 1989 ble foretatt fordi Stein Vegheim hadde vist seg uegnet til å drive butikken, og man ønsket å sikre fortsatt drift av butikken innenfor familien.  At Ingunn Kaalstad hadde en aksje i Sandakergården A/S, synes i forhold til dette uten interesse.  Det er i denne forbindelse også grunn til å peke på at familieavtalen fra 1983 ikke delte de fremtidige eierinteressene i Sandakergården A/S mellom de to søsknene.  Disse interessene ble sikret Stein Vegheim.  Han ble gitt rett til å innløse aksjene, også den aksje Ingunn Kaalstad hadde, til et fiksert vederlag.  At hun fremdeles satt med sin aksje i 1989, fremtrer som en tilfeldighet.  Det er vanskelig å se at denne tilfeldighet kan ha hatt noen virkning for de disposisjoner som ble foretatt.

Jeg er nok enig med den ankende part i at en sondring mellom hva en aksjonær mottar som aksjonær og hva han mottar som medkontrahent, kan være problematisk og kan være uheldig med henblikk på muligheter for å unngå omgåelser av utbyttereglene.  Dette tilsier at i tilfeller hvor det ikke er rimelig balanse mellom det aksjonæren yter og det han mottar, må det stilles strenge krav til sannsynliggjøring av at det ikke er sammenheng mellom aksjebesittelsen og ytelsen.  Men dersom manglende sammenheng godtgjøres, må det være avgjørende.

Mer nærliggende er det etter min mening at gaveregelen i aksjeloven § 12-9 annet ledd kan få anvendelse.  Sandaker Herreklær A/S og Ingunn Kaalstad er som påpekt tilført en betydelig økonomisk fordel gjennom leieavtalen.  Det er ikke tvilsomt at begge de lovbestemte vilkår for å gi gave av denne størrelse manglet.  Men mot å se dette som en gave, kan tale bl a at leieavtalen inngår som et element i en avtale som ellers er gjensidig bebyrdende, og hvor en gunstig leieavtale kan ha vært en forutsetning for at Ingunn Kaalstad ville overta butikken for å drive den.  Det kan også være grunn til ikke å gi gavebestemmelsen et for vidt virkeområde.  Grensetilfellene bør bedømmes etter misbruksreglene i aksjeloven § 8-14 og § 9-16.

Jeg finner ikke grunn til å ta noe definitivt standpunkt til om aksjeloven § 12-9 kan benyttes.  Etter min mening får § 8-14 anvendelse, og jeg kan ikke se at rettsvirkningene ville blitt andre om disposisjonen var blitt betraktet som gave.

Etter aksjeloven § 8-14 må bl a styret ikke "treffe tiltak som er egnet til å gi visse aksjeeiere eller tredjemann en urimelig fordel på andre aksjeeieres eller selskapets bekostning." Det gis anvisning på et rimelighetsskjønn.  For den konkrete rimelighetsvurderingen viser jeg til det jeg har sagt om rettsvirkningene av disposisjonene den 24 april 1989, sett i lys av de bånd familieavtalen la på utnyttelsen av gården. Som påpekt tilførte den nær tidsubegrensete leieavtalen Sandaker Herreklær A/S og Ingunn Kaalstad, en urimelig fordel på Sandakergården og Stein Vegheims bekostning.  Jeg kan ikke se annet enn at dette er en urimelighet som går inn under § 8-14 første ledd.

Men hva blir rettsvirkningene av dette? Det er regulert i aksjeloven § 8-15.  Her peker jeg først på at det ikke forelå aktsom god tro verken hos Ingunn Kaalstad eller hos de øvrige som var involvert.  De var eller burde vært kjent med de forhold som tilsa urimeligheten.  Spørsmålet er om dette medfører at leieavtalen i sin helhet blir uforbindende, m a o om Sandaker Herreklær A/S blir stående uten leieavtale.  En slik konsekvens ville også klart være urimelig, sett i forhold til forutsetningene i familieavtalen og det reelle "heftet" denne la på utnyttelsen av gården også før avtalen i april 1989.  Den adekvate reaksjonen vil være å skjære bort det element i leieavtalen som skaper urimeligheten, at leieretten skal løpe i 99 år, og i stedet begrense leieretten til det som med rimelighet kan forankres i forutsetningene om "fortsatt drift", 20-25 år.

Spørsmålet er om det er adgang til en slik revisjon.  Aksjeloven § 8-15 angir at "disposisjonen ikke <er> bindende for selskapet." Formuleringen kan trekke i retning av at disposisjonen i sin helhet må tilsidesettes.  Jeg finner det imidlertid vanskelig å akseptere at man ved dette ordvalget har villet avskjære en revisjon som nettopp vil innebære at man skjærer bort den kvalifiserte urimelighet bestemmelsen skal ramme.  Det ville medføre at man var nødt til å velge mellom to løsninger, total tilsidesettelse eller ingen virkninger overhodet, som begge ville være urimelige.

En slik løsning ville også harmonere dårlig med den adgang til avtalerevisjon som nå følger av avtaleloven § 36.  Det ble for øvrig da avtaleloven § 36 ble gitt ved lov av 4 mars 1983 nr 4 i forarbeidene uttalt at lempningsregelen burde ha en ikke ubetydelig anvendelse i selskapsforhold.  Jeg viser til Ot.prp.nr.5 (1982-83) s 20 flg.  Dette viser iallfall at lovgiver ikke er fremmed for mellomløsninger gjennom avtalerevisjon på dette rettsområdet.  Jeg vil for øvrig peke på at aksjeloven for generalforsamlingsbeslutninger som underkjennes ved søksmål etter aksjeloven § 9-17, åpner for en begrenset mulighet for mellomløsninger, jf § 9-17 fjerde ledd annet punktum.

En revisjon - og ikke total tisidesettelse - vil kunne være betenkelig hvis det er en slik sammenheng mellom de enkelte avtalepunkter at dersom man rører ved ett, bør det også få konsekvenser for andre punkter i avtalen.  Her er imidlertid situasjonen at det urimelige ligger i ett enkelt forhold, varigheten.  En revisjon begrenset til dette vil, som påpekt, nettopp avbøte urimeligheten og skape balanse.

Min konklusjon er at det er grunnlag for å revidere avtalen etter aksjeloven § 8-15 første ledd, jf § 8-14, ved å tidsbegrense leiekontrakten.  Leietiden bør settes til 25 år regnet fra leiekontrakten ble effektiv, slik at den løper til utløpet av juni 2014.

Sandakergården A/S har anført at inngåelsen av leiekontrakten rammes av avtaleloven § 33, og at dette må medføre en total ugyldighet av avtalen, uten noen form for mellomløsning gjennom revisjon.  Etter min mening kan avtaleloven § 33 her ikke få anvendelse.  De som inngikk denne leiekontrakten, var klar over hva disposisjonen innebar for seg selv og de selskaper de representerte.  Det som påberopes er at avtalen totalt tilsidesatte interessene til en som ikke var avtalepart, og som ikke var involvert i avtaleslutningen, Stein Vegheim. Avtaleloven § 33 beskytter den godtroende medkontrahent.  Dersom tredjemanns interesser krenkes, må vern for disse interessene grunnes på andre regler.

Avslutningsvis vil jeg knytte noen bemerkninger til avtaleloven § 36.  I relasjon til denne bestemmelsen er det påberopt et forhold jeg ikke berørte ved drøftelsen av aksjeloven § 8-14.  Sandakergården A/S har gjort gjeldende at den leien butikken betaler er så lav at det ikke er mulig for gårdselskapet å få dekket driftsutgiftene. Riktigheten av dette er bestridt av ankemotparten.  Begge parter har fremlagt uttalelser fra revisorer med beregninger over fremtidige inntekter og utgifter.  Disse avviker i betydelig grad i sine konklusjoner.  Som lagmannsretten finner jeg ikke at det er sannsynliggjort at leien fra butikken er så lav at Sandakergården A/S av den grunn ikke kan få dekket sine driftsutgifter.  Det er mulig overskuddet i enkelte år kan bli lite, eventuelt at resultatet kan bli negativt.  Men at dette skal gjelde mer generelt, kan jeg ikke se at det er holdepunkter for å legge til grunn.  Jeg finner i det hele ikke grunnlag for en revisjon av leieavtalen ut over at den tidsbegrenses.

Anken har delvis ført frem.  Saken har reist vanskelige og tvilsomme aksjerettslige og avtalerettslige spørsmål, og jeg finner at saksomkostninger ikke bør tilkjennes for noen instans.

Jeg stemmer for denne dom:

1.
Leiekontrakt mellom Sandakergården A/S og Sandaker Herreklær A/S inngått 24 april 1989 utløper uten oppsigelse 30 juni 2014.  

For øvrig frifinnes Sandaker Herreklær A/S.  

2.
Saksomkostninger tilkjennes ikke for noen instans.”

Gi en vurdering av saken på bakgrunn av aksjeloven 1997.

3.14.2 Antall styremedlemmer

224. Gi en oversikt over hvor mange styremedlemmer det skal være i AS og ASA.

3.14.3 Hvem velger styremedlemmene?

225. Gi en oversikt over hvem som velger styremedlemmer i AS og ASA.

226. Gi et eksempel på at det kan være praktisk å overføre retten til å velge styremedlemmer til en av selskapets aksjeklasser.

227. I vedtektene for Kosekroken AS står det bl.a. at ”styrets leder velges av generalforsamlingen”. (a) Kan det vedtektsfestes at generalforsamlingen skal velge styrets leder? Se asl. § 6-1 (2) og Selskapsrett punkt 3.1.7. (b) Peder Ås som har vært styreleder, står i fare for ikke å bli gjenvalgt som styremedlem. Kan Peder likevel fortsette som styreleder? (c) Hvis det er snakk om å velge ny styreleder, må det stå i innkallingen til generalforsamlingen at den skal velge ny styreleder? Se Selskapsrett punkt 3.13.7.

228. Hva betyr det at generalforsamlingen ikke kan ”overprøve bedriftsforsamlin​gens valg” av styremedlemmer?

3.14.4 Observatører og varamedlemmer

229. Hva er grunnen til at ”det i tillegg til styremedlemmer (og medlemmer av bedriftsforsamlingen) i visse tilfeller som nevnt også kreves valgt  XE "observatø rer" observatører til styret (og  XE "bedriftsforsamlingen" bedriftsforsamlingen) (asl. §†6‑4 (1) og (3)/asal. §†6‑4 (1) og (3), asl. §†6‑35 (1) jf. asal. §†6‑35 (4)”?

3.14.5 Hvem kan være styremedlem?

230. Må den som kommer i konkurskarantene fratre som styremedlem? Se konkursloven § 142.

231. Hvorfor må ”minst halvparten av styre​medlemmene må som hovedregel være bosatt i riket eller i en EØS‑stat (asl. §†6‑11/asal. §†6‑11)?

3.14.6 Styremedlemmenes funksjonstid

232. I Lillevik Sko og Støvler AS eide Peder Ås 40 % av aksjene, mens Lars Holm, Ole Vold og Hans Tastad eide 20 % av aksjene hver. Da generalforsamlingen i 200x skulle velge tre styremedlemmer, forslo Peder Ås at Peter Hill, Jo Ås og Bjørn Bakken skulle velges, mens Lars, Ole og Hans hver forslo tre av sine familiemedlemmer som nye styremedlemmer. Aksjonærene stemte på de kandidatene som de selv hadde foreslått. Hvem blir valgt som nye styremedlemmer?

Peder Ås blir etter hvert misfornøyd med jobben som styret gjør, og sørger derfor for at det blir innkalt til generalforsamling for nyvalg på styret. De øvrige aksjonærene, som også deltar på denne generalforsamlingen, ønsker imidlertid ikke å skifte ut styret. Kan Peder alene vedta at styret skal skiftes ut?

3.14.7 Saksbehandlingsregler

233. Hvor mange styremøter må årlig avholdes i form av møte?

234. Gi eksempel på tilfeller hvor det vil kunne være aktuelt med å treffe styrevedtak uten at det skjer i et møte.

235. I Selskapsrett punkt 3.14.7 heter det at ” Hvert enkelt styremedlem og  XE "daglig leder" daglig leder kan imidlertid kreve møte”. Hvordan stemmer dette med ordlyden i asl. §†6‑19 (1)/asal. §†6‑19 (1)?

236. Hvor mange styremedlemmer må være til stede for at styret skal kunne treffe møte?

237. Sammenlign regelen om når styret er vedtaksført med det som gjelder om hvor mange aksjonærer som må delta i generalforsamlingen, for at generalforsamlingen skal være beslutningsdyktig. Hva er begrunnelsen for denne forskjellen?

238. Hva betyr det at ”samtlige styremedlemmer så vidt mulig må være gitt anledning til å delta i sakenes behandling”?

239. Gjør rede for betydningen av at styreleder må utpekes ved loddtrekning dersom to kandidater får like mange stemmer hver.

240. Hva betyr det at et styremedlem kan være inhabil?

241. Gjør rede for hva som skal til for at et styremedlem blir inhabil.

242. Hvem skal underskrive styreprotokollen?

243. Kan et styremedlem som er uenig i en styrebeslutning, kreve å få protokollert sin dissens?

3.15 Daglig leder

244. Gi eksempel på saker som omfattes av daglig leders myndighetsområde.

245. Hva er begrunnelsen for at asl. §†6‑15 (1)/asal. §†6‑15 (1) krever at daglig leder plikter å gi styret underretning om selskapets virksomhet, stilling og resultatutvikling?

246. Hvem ansetter daglig leder?

247. Hvem fastsetter daglig leders lønn?

